Tuyanda Kuunka Andinywe — LAIBBULALI YAA INTANETI ya Watchower\nw20 January map. 26-31\nTuyanda Kuunka Andinywe\nINO BANANIKE BEELEDE KULIBONA BUTI?\nINO TWEELEDE KUBABONA BUTI BANANIKE?\nSENA TWEELEDE KULIBILIKA KUJATIKIZYA MWEELWE WABAABO IBALYA?\n“Tuyanda Kuunka Andinywe”\nCIBALO CAKWIIYA 5\n“Tuyanda kuunka andinywe, nkaambo twamvwa kuti Leza ulaandinywe.”—ZEK. 8:23.\nLWIIMBO 26 Mwakali Kucitila Ndime\nBambelele zimbi (“bantu bali kkumi”) bacibona kuba coolwe cipati kukomba Leza antoomwe abananike (“mu Juda”) (Amubone muncali 1-2)\n1. Ino ncinzi ncaakaamba Jehova kuti ciyoocitika mumazuba eesu?\nJEHOVA wakasinsima kujatikizya mazuba eesu kuti: “Bantu bali kkumi bazwa mumyaambo yoonse yamasi bayoojata, inzya, bayoojatisya cikobela camu Juda, akwaamba kuti: ‘Tuyanda kuunka andinywe, nkaambo twamvwa kuti Leza ulaandinywe.’” (Zek. 8:23) Mu “Juda” aawa wiiminina baabo Leza mbaakananika amuuya wakwe uusalala. Alimwi baambwa kuti “iba Israyeli ba Leza.” (Gal. 6:16) “Bantu bali kkumi” baiminina baabo ibajisi bulangizi bwakuyoopona anyika mane kukabe kutamani. Balizyi kuti Jehova wakakalongezya kabunga aaka kabananike alimwi balimvwa kuti ncoolwe cipati kukomba Leza antoomwe ambabo.\n2. Ino mbuti bantu “bali kkumi” ‘mbobaunka’ abananike?\n2 Nokuba kuti tacikonzyeki kwaazyiba mazina aabananike boonse ibali aanyika mazuba aano,* aabo ibajisi bulangizi bwakuyoopona anyika balakonzya “kuunka” abananike. Munzila nzi? Bbaibbele lyaamba kuti “bantu bali kkumi” “bayoojatisya cikobela camu Juda, akwaamba kuti: ‘Tuyanda kuunka andinywe, nkaambo twamvwa kuti Leza ulaandinywe.’” Kapango kamu Bbaibbele aaka kaamba mu Juda omwe. Pele kwaamba kuti “andinywe” alimwi akuti “ulaandinywe” caamba kuti mbantu banji kutali muntu omwe pe. Aboobo eeci citondezya kuti mu Juda tali muntu omwe, pele wiiminina nkamu yoonse yabananike. Aabo ibatali bananike balamubelekela Jehova antoomwe abananike. Nokuba boobo, bananike tabababoni kuti mbasololi babo, balizyi kuti Jesu ngo Musololi wabo.—Mt. 23:10.\n3. Ino mibuzyo nzi itiingulwe mucibalo eeci?\n3 Mbwaanga Banakristo bananike nkobacili akati kabantu ba Leza mazuba aano, ibamwi balakonzya kubuzya kuti: (1) Ino bananike beelede kulibona buti? (2) Ino tweelede kubabona buti aabo ibalya cinkwa akunywa waini lya Ciibalusyo? (3) Sena tweelede kulibilika ikuti naa mweelwe wabaabo ibalya wayungizyika? Cibalo eeci cilayiingula mibuzyo eeyi.\n4. Nkucenjezya nzi ikuli kulugwalo lwa 1 Bakorinto 11:27-29 nkobeelede kubikkila maano kapati bananike, alimwi nkaambo nzi?\n4 Bananike beelede kukubikkila maano kapati kucenjezya kujanika mulugwalo lwa 1 Bakorinto 11:27-29. (Amubale.) Ino mbuti munanike mbwanga walya cinkwa akunywa waini munzila “iiteelede” lya Ciibalusyo? Inga wacita oobo kuti walya cinkwa akunywa waini pele kataponi kweelana azyeelelo zya Jehova ziluleme. (Heb. 6:4-6; 10:26-29) Bananike balayeeya kuti beelede kusyomeka kuti kabayanda kuyootambula ‘bulumbu bwakujulu mbwabaitila Leza kwiinda muli Kristo Jesu.’—Flp. 3:13-16.\n5. Ino Banakristo bananike beelede kulibona buti?\n5 Muuya uusalala wa Jehova ulabagwasya babelesi bakwe kulicesya, muciindi cakulisumpula. (Ef. 4:1-3; Kol. 3:10, 12) Aboobo bananike tabaliboni kuti balayandika kapati kwiinda bamwi. Balizyi kuti Jehova tabapi muuya uusalala munji kwiinda babelesi bakwe bambi. Tabaliboni kuti balo balalimvwisya kapati Bbaibbele kwiinda bamwi. Alimwi kunyina nobaambila muntu umwi kuti awalo wakananikwa aboobo weelede kulya cinkwa alimwi akunywa waini lya Ciibalusyo. Muciindi caboobo, balizyi kuti alikke Jehova nguutamba bantu kuunka kujulu.\n6. Kweelana alugwalo lwa 1 Bakorinto 4:7, 8, ino Banakristo bananike beelede kulibona buti?\n6 Nokuba kuti bananike balimvwa kuti ncoolwe cilibedelede kutambwa kuunka kujulu, tabalangili kuti ibamwi kabababona munzila yaalubazu. (Flp. 2:2, 3) Alimwi balizyi kuti ciindi Jehova naakabananika, tanaakapa kuti muntu uuli woonse azyibe kuti bananikwa. Aboobo munanike tacimugambyi ikuti naa bamwi tabasyomi mpoonya-mpoonya kuti wakananikwa. Ulayeeya kuti Bbaibbele litwaambila kuti tatweelede kufwambaana kusyoma muntu uutwaambila kuti Leza wakamupa mukuli uulibedelede. (Ciy. 2:2) Akaambo kakuti tayandi kuti bamwi bamubikkile maano kapati, munanike takonzyi kwaambila baabo mbaabonana limwi ciindi cakusaanguna kuti ulinanikidwe. Alimwi kunyina nalisumpula kuli bamwi akaambo kakuti ulinanikidwe.—Amubale 1 Bakorinto 4:7, 8.\n7. Ncinzi bananike ncobateelede kucita alimwi nkaambo nzi?\n7 Banakristo bananike tabalimvwi kuti beelede kuyanzana buyo abananikenyina, mbuli kuti bali mukabunga kamwi. Kunyina nobasoleka kuyandaula bananikenyina kutegwa babandike kujatikizya kunanikwa kwabo naa kuswaangana mutubunga kutegwa babale zyamu Bbaibbele. (Gal. 1:15-17) Mbungano noitakamantene kuti bananike nobali kucita zintu zili boobu. Ikuti nobali kucita boobo, nobali kukazyanya amuuya uusalala walo uugwasya bantu ba Leza kuba aluumuno alimwi alukamantano.—Rom. 16:17, 18.\nTatweelede kubona bananike naa aabo basololela mbuli bantu bakunyika ibalaampuwo (Amubone muncali 8)*\n8. Nkaambo nzi ncomweelede kucenjela kujatikizya mbomubabona bananike? (Amubone abupanduluzi buyungizyidwe.)\n8 Ino tweelede kubabona buti bakwesu alimwi bacizyi bananike? Inga tiicaba kabotu kuyandisya muntu nokuba kuti mwanookwabo Kristo uunanikidwe. (Mt. 23:8-12) Ciindi Bbaibbele nolyaamba kujatikizya baalu, litukulwaizya “kwiiya lusyomo lwabo,” pele talitwaambili kubona muntu uuli woonse kuti musololi wesu. (Heb. 13:7) Masimpe kuti Bbaibbele lyaamba kuti bamwi “baleelela kupegwa bulemu kapati.” Tweelede kucita oobo akaambo kakuti “beendelezya kabotu” alimwi ‘balabeleka canguzu mukukanana akuyiisya,’ ikutali akaambo kakuti mbananike. (1Tim. 5:17) Ikuti twaciindizya kubalumbaizya alimwi akubabikkila maano kapati bananike, inga twabapa kumvwa nsoni.* Ciinda kubija ncakuti, ambweni inga twapa kuti batalike kulisumpula. (Rom. 12:3) Kunyina uunga wayanda kuti acite cintu cili coonse icikonzya kupa umwi wabanabokwabo Kristo kuti alubizye munzila eeyi!—Lk. 17:2.\n9. Mbuti mbotukonzya kutondezya kuti tulabalemeka Banakristo bananike?\n9 Mbuti mbotukonzya kutondezya kuti tulabalemeka aabo bananikidwe a Jehova? Tatweelede kubabuzya mbobakananikwa. Aaya makani aatatujatikizyi alimwi buya tatuyandiki akwaazyiba. (1Tes. 4:11; 2Tes. 3:11) Alimwi tatweelede kuyeeya kuti balumi babo naa bakaintu babo, bazyali, naa banamukwasyi bambi balinanikidwe abalo. Muntu takonzyi kukona bulangizi bwakujulu kumukwasyi wakwe. Pele ulabutambula kuzwa kuli Leza. (1Tes. 2:12) Alimwi tatweelede kubuzya mibuzyo iikonzya kubanyemya bamwi. Mucikozyanyo, tatweelede kubuzya mukaintu wamunanike kujatikizya mbwalimvwa kuyoopona anyika kukabe kutamani kakunyina mulumi wakwe. Ncotuzyi ncakuti, munyika mpya Jehova ‘uyookkutya cilenge coonse cipona kwiinda mukucipa ncociyanda.’—Int. 145:16.\n10. Mbuti mbotulikwabilila tobeni kuti katutaciindizyi ‘kulumbaizya bantu’?\n10 Ikuti bananike katutababoni kuba bantu bayandika kapati kwiinda bamwi, andiswe tulalikwabilila. Munzila nzi? Bbaibbele litwaambila kuti bananike bamwi ambweni tabakazumanani kusyomeka. (Mt. 25:10-12; 2Pet. 2:20, 21) Pele ikuti katutaciindizyi ‘kulumbaizya bantu,’ tatukatobeli bantu, nobaba baabo bananikidwe naa aabo ibamubelekela Jehova kwaciindi cilamfwu. (Jud. 16) Mpoonya ikuti naa baleka kusyomeka naa bazwa mumbungano, tatukaleki kumusyoma Jehova naa kuleka kumubelekela.\n11. Ncinzi cali kucitika kumweelwe wabaabo ibalya cinkwa alimwi akunywa waini lya Ciibalusyo?\n11 Kwamyaka minji, mweelwe wabaabo ibalya cinkwa akunywa waini lya Ciibalusyo wakazumanana kuyaansi. Pele mazuba aano, mweelwe ooyu ulayungizyika mwaka amwaka. Sena eeci ceelede kutupa kulibilika? Peepe. Atulange-lange twaambo ncotuteelede kulibilika.\n12. Nkaambo nzi ncotuteelede kulibilika kujatikizya mweelwe wabaabo balya cinkwa akunywa waini lya Ciibalusyo?\n12 “Jehova ulibazyi aabo bazulilwa kulinguwe.” (2Tim. 2:19) Mukwiimpana a Jehova, bakwesu ibabala mweelwe wabaabo ibalya cinkwa akunywa waini lya Ciibalusyo tabazyi uunanikidwe ncobeni. Aboobo mweelwe ulabikkilizya abaabo ibayeeya kuti balinanikidwe pele tabananikidwe pe. Mucikozyanyo, bamwi ibakali kulya cinkwa akunywa waini, mukuya kwaciindi bakacileka. Bamwi balinyongene mumizeezo aboobo basyoma kuti bayoolela a Kristo kujulu. Mubwini, tatuuzyi kabotu mweelwe wabananike bacisyeede anyika.\n13. Sena Bbaibbele lilaamba naa banooli bongaye bananike anyika mapenzi mapati aakutalika?\n13 Kunooli bananike mumasena manji anyika ciindi Jesu aakuboola kubabweza kuya kujulu. (Mt. 24:31) Bbaibbele lyaamba kuti kumazuba aamamanino, kunooli buyo mweelwe musyoonto wabananike ibacinooliko anyika. (Ciy. 12:17) Pele talyaambi naa bali bongaye ibacinooliko anyika ciindi mapenzi mapati aakutalika.\nIno tweelede kucita buti kuti umwi walya cinkwa alimwi akunywa waini lya Ciibalusyo? (Amubone muncali 14)\n14. Kweelana alugwalo lwa Baroma 9:11, 16, ncinzi ncotwiiya kujatikizya kusalwa kwabananike?\n14 Jehova ulasala ciindi nayoobasala bananike. (Rom. 8:28-30) Jehova wakatalika kusala bananike Jesu naakabusyigwa. Kuboneka kuti mumwaanda wamyaka wakusaanguna, Banakristo bakasimpe boonse bakalinanikidwe. Mumyaka yoonse yakatobela, bunji bwabaabo ibakali kulyaamba kuti Mbanakristo mubwini tiibakali kumutobela Kristo. Nokuba boobo, mumyaka eeyo, Jehova wakananika basyoonto ibakali Banakristo bakasimpe. Bakali mbuli wiiti njaakaamba Jesu kuti iyookomena akati kansaku. (Mt. 13:24-30) Kumazuba aakumamanino, Jehova wazumanana kusala bantu bambi kuti bakabe cibeela caba 144,000.* Aboobo ikuti naa Leza waakubasala bantu aaba kakusyeede buyo ciindi cisyoonto kuti mamanino asike, tatweelede kubudooneka busongo bwakwe. (Amubale Baroma 9:11, 16.)* Tweelede kucenjela kutegwa tutabi mbuli babelesi mbaakaamba Jesu mucikozyanyo cakwe cimwi. Bakatongooka kujatikizya simalelo wabo mbwaakalanganya baabo ibakatalika mulimo muwoola lyamamanino.—Mt. 20:8-15.\n15. Sena bananike boonse ncibeela ‘camuzike uusyomeka alimwi uucenjede,’ iwaambidwe kulugwalo lwa Matayo 24:45-47? Amupandulule.\n15 Tabali boonse ibajisi bulangizi bwakujulu ibali ncibeela “camuzike uusyomeka alimwi uucenjede.” (Amubale Matayo 24:45-47.) Mbubwenya mbuli mumwaanda wamyaka wakusaanguna, Jehova a Jesu mazuba aano babelesya buyo bakwesu basyoonto kusanina, naa kuyiisya bantu banji. Banakristo bananike basyoonto buyo mbabakabelesyegwa kulemba Magwalo aa Banakristo aa Chigiriki mumwaanda wamyaka wakusaanguna. Mazuba aano, Banakristo bananike basyoonto buyo mbabajisi mukuli wakupa bantu ba Leza “cakulya aciindi ceelede.”\n16. Ncinzi ncomwaiya mucibalo eeci?\n16 Ino ncinzi ncotwaiya mucibalo eeci? Jehova wasala kupa buumi butamani anyika kubantu banji alimwi abuumi bwakujulu kuli baabo basyoonto ibayoolela antoomwe a Jesu. Jehova ulabalongezya babelesi bakwe boonse, nkokuti “mu Juda” ‘abantu bali kkumi,’ alimwi uyanda kuti kabatobela milawo iikozyenye alimwi akuti bazumanane kusyomeka. Boonse beelede kuzumanana kulicesya. Boonse beelede kumubelekela antoomwe alimwi akukamantana. Alimwi boonse beelede kusumpula luumuno mumbungano. Mbotuyaabuswena kumamanino, atuzumanane kubelekela Jehova akumutobela Kristo katuli “tanga lyomwe.”—Joh. 10:16.\nMwaka uuno, Ciibalusyo ca lufwu lwa Kristo ciyoocitwa muli Bwabili, April 7. Ino tweelede kuyoobabona buti aabo bayoolya cinkwa alimwi akunywa waini mangolezya aayo? Sena tweelede kulibilika akaambo kakuyungizyika kwamweelwe wabaabo ibalya? Tulabujana bwiinguzi bwamibuzyo eeyi mucibalo eeci iciyeeme aacibalo icili mu Ngazi Yamulindizi yamu January 2016.\nKweelana alugwalo lwa Intembauzyo 87:5, 6, kumbele, Leza ambweni uyakwaayubununa mazina aabaabo boonse banooyendelezya a Jesu kujulu.—Rom. 8:19.\nAmubone kabbokesi kakuti “Luyando ‘Talukwe Cisapi’” mu Ngazi Yamulindizi yamu January 2016.\nNokuba kuti lugwalo lwa Milimo 2:33 lutondezya kuti muuya uusalala ulatilwa kwiinda muli Jesu, Jehova nguutamba muntu uuli woonse.\nKutegwa muzyibe zinji, amubone “Mibuzyo Yabasikubala” mu Ngazi Yamulindizi, yamu Chikuwa yamu May 1, 2007.\nINO INGA MWAPANDULULA BUTI?\nIno bamwi beelede kubabona buti bananike?\nNkaambo nzi ncotuteelede kulibilika kujatikizya mweelwe wabaabo balya cinkwa akunywa waini lya Ciibalusyo?\nLWIIMBO 34 Kweenda Kamutakwe Kampenda\nBUPANDULUZI BWACIFWANIKISO: Amweezyeezye kuti mwiiminizi waku maofesi mapati alimwi amukaintu wakwe babumbililwa abasikufwotola amuswaangano wacooko. Eelo kaka ooku nkubula bulemu!


1 Johane 5 | Bbaibbele Lili a Intaneti | Bbaibbele lya Busanduluzi Bwanyika Mpya\n1 Johane 5:1-21\n5 Muntu woonse uusyoma kuti Jesu ngu Kilisito uzyedwe kuli Leza, alimwi muntu woonse uuyanda yooyo wakapa kuti azyalwe ulamuyanda ooyo uuzyedwe kuli yooyo. 2 Oobu mbotuzyiba kuti tulabayanda bana ba Leza, notumuyanda Leza akucita ncoyaamba milawo yakwe. 3 Nkaambo kuyanda Leza caamba kuti katubamba milawo yakwe; alimwi buya milawo yakwe tiiminyi, 4 nkaambo muntu woonse* uuzyedwe kuli Leza ulaizunda nyika. Alimwi oolu ndoluzundo ilwazunda nyika, ilusyomo lwesu. 5 Ino nguni uunga wazunda nyika? Sena tali yooyo uujisi lusyomo lwakuti Jesu Mwana wa Leza? 6 Ooyu ngonguwe wakaboola kwiinda mumaanzi abulowa, Jesu Kilisito; ikutali amaanzi buyo pe, pele maanzi alimwi abulowa. Alimwi muuya nguupa bumboni, nkaambo muuya nkakasimpe. 7 Nkaambo kuli bakamboni botatwe, 8 imuuya, maanzi alimwi abulowa, alimwi eezyi zyotatwe zilazuminana. 9 Ikuti naa tulabuzumina bumboni bwabantu, ibumboni bwa Leza mbupati kapati. Nkaambo oobu mbobumboni mbwapa Leza, kuti wapa bumboni kujatikizya Mwanaakwe. 10 Muntu uuli alusyomo mu Mwana wa Leza ulijisi bumboni mulinguwe mwini. Imuntu uutajisi lusyomo muli Leza wapa kuti abe mubeji, nkaambo tanaasyoma bumboni mbwaapa Leza kujatikizya Mwanaakwe. 11 Lino oobu mbobumboni bwapegwa, kuti Leza wakatupa buumi butamani, alimwi ibuumi oobu buli mu Mwanaakwe. 12 Ooyo uujisi Mwana ulibujisi buumi oobu; ooyo uutajisi Mwana wa Leza tabujisi pe buumi oobu. 13 Ndimulembela zyintu eezyi kutegwa muzyibe kuti mujisi buumi butamani, nywebo nomujisi lusyomo muzyina lya Mwana wa Leza. 14 Alimwi oolu ndolusinizyo ndotujisi mulinguwe, kuti kufwumbwa cintu ncotumulomba ceendelana akuyanda kwakwe, ulatumvwa. 15 Kuyungizya waawo, ikuti katuzyi kuti ulatumvwa kujatikizya cintu cili coonse ncotulomba, tulizyi kuti tuyooba azyintu nzyotulomba mbwaanga twazilomba kulinguwe. 16 Ikuti umwi wabona munyina kacita cibi citaleteli lufwu, uyoolomba, alimwi Leza uyoopa buumi kuli yooyu, inzya kuli baabo bataciti cibi cikonzya kuletela lufwu. Kuli cibi ciletela lufwu. Eeci ncecibi ncenditamwaambili kuti amulombele. 17 Kutalulama koonse ncibi; nokuba boobo kuli cibi citaleteli lufwu. 18 Tulizyi kuti muntu woonse uuzyedwe kuli Leza tazumanani pe kucita cibi, pele Ooyo* uuzyedwe kuli Leza ulamulinda, alimwi ooyo mubi takonzyi kumujata pe. 19 Tulizyi kuti tuzwa kuli Leza, pele nyika yoonse ili mumaanza aamubi. 20 Pele tulizyi kuti Mwana wa Leza waboola, alimwi watupa maano kutegwa tukonzye kuba aluzyibo lwayooyo mwini-mwini. Alimwi tulikamantene ayooyo mwini-mwini kwiinda mu Mwanaakwe, Jesu Kilisito. Ooyu ngo Leza mwini-mwini alimwi mbobuumi butamani. 21 Nobana bangu bayandwa, amwiitantamuke mituni.\n^ Mu Chigiliki, “cintu coonse.”\n^ “Ooyo uuzyedwe kuli Leza,” nkokuti Jesu Kilisito Mwana wa Leza kweelana akapango 1.


Makani Aakubeja! Mujibelo tamuli mu Nsabata Pe Print\nMakani Aakubeja! Mujibelo tamuli mu Nsabata Pe\nKubala kabotu-kabotu makani aamisela yabantu, Mangwalo, alwiiyo lwa zilengwa leza zya mweenya wakujulu, kuyubunuka kasimpe kagambya kuti Mujibelo tiili Nsabata aybuzuba bwa ciloba yamu Mangwalo, nokuba Nsondo tiili buzuba naakabuka kuzwa kubafu Mufutuli!\nArthur S. Maxwell wakaanide kaano kamwi kasendekezya mamanino aankondo eeyo yakacinca bweende bwamusela wabantu. Kweendelanya ambwaakamba Maxwell, bwato bwaba Spanishi Armada oobo bwabakali kutandaanya mato aabakuwa ba Britishi aayo aakajisi ntobolo zinsyoonto, aabo bakasangene mulumamba lwa Musololi uutobela Silutwe Nelson Mupati. Mato aaba Spanishi akali manji kwiinda mato aaba British alimwi kwakalibonyaanga inga bakali kuyoozunda nkondo kakwiina cibakatazya. Pele kakwiina cintu cakabacenjezya, umwi sibwato waba Britishi wakaanzukila mumeenda kuzwa mubwato. Kulanga mbuli mbuzyakabede zintu muciindi eeco, bunji bwabasololi balumamba nibatakaima kulindila yooyo wakalokela mumeenda, nibakazumanana akumusiya musyule. Nkaambo nzi ncobanga babikkila maumi aabantu bali mubwato boonse muntenda kuti bavwune buyo muntu omwe?\nPele eeco teesyi ncecintu cakacitika nokuba boobo. Kwakapegwa malailile kuti anunwe kuzwa mumeenda ooyo sibwato mu Britishi wakaloka. Mato aaba British akaimaima. Mpoonya kwaleleenzyegwa bwato bwakuvwunina muntu ooyo.\nNaakabona cakali kucitika, musololi walumamba lwaba Spanishi taakasyoma kuti inga kwaba muntu uulibikka caali muntenda yakuzundwa nkondo mbuli boobu mukuyandisya buyo kuvwuna sibwato omwe. Mpoonya wakayeeya kuti ambweni ooyo musololi waba Britishi wabona mato aabalongwenyina kugoko aazya kuzyoomugwasya. Ninzi acimwi cinga camupa kuti ayime kwaciindi kanuna muntu omwe buyo? Mukweezyeezya boobo, mato aaba Spanishi akacengululwa akutija mpeenya aawo, akusiya ba Britishi kabalibambide kulwana ciindi ciboola.\nMubwini, ooku kweezyeezya boobu nkokwakaletelezya kuzundwa kwaba Spanishi eelyo cisi ca Spain nicakasanganya antoomwe acisi ca France kuti zilwane ba Britishi ku Nkondo ya Trafalgar. Ba British bakazunda munkondo ya Trafalgar eeyo, “Bakapwayaula mato ookwa Napoleon amakanze aakwe woonse aakulwana . . . [Eeci] cakasyesya nguzu zyabulelo bwa Napoleon, alimwi akumuletela kuzundwa akunyangwa bulelo bwakwe.”1 Kuti musololi walumamba lwaba Spanishi naatakatija nkondo kalaa manjezyeezya ngaakali kuliyeeyela, Nelson naakazundwa, nkabela ayalo Nkondo yaku Trafalgar niyakakotokwa munzila yaandeene kuti niyakasikila mpiilwaninwa. Musela wabantu niwakaliimpene mbuwakaba ciindi eeco pele buyo nkaambo kakweezyeezya kulubide kwamuntu.\nNtenda ya Manjezyeezya\nManjezyeezya abelesya twaambo tuzyibidwe kale kuti ntusimpe (nokuba tuzuminwa kuti nje mizeezo iiluleme) mukusendekezya akulengelezya zintu zyakubeja. Kaambo keni kalibonya nkakuti aayo manjezyeezya atalika kusyomwa kuti nkasimpe kaimwi nji katazungaani.\nKupampanuna: “Kwaandulula nokuba kweezyeka cintu kwiinda mukukwazamuna nokuba kulungulula makani aazyibidwe.”\nAmwi manjezyeezya alasesya. Atwaambe, mbuli mukonzyanyo wakucenjezya nkwaakapede Musilisi. Dionysius Lardner kumatalikilo aamyaka yamusela 1800 kuti, kufumbwa muntu uutantide zitima zibalika kapati inga ooyo muntu wafundilila akubula muya wakuyoya. Alimwi manjezyeezya alaa ntenda, mbuli kweezyeezya kumwi kwakacitika mumusela wa 17th mukaambo kakweezyeezya kuti bulowa bwabanyama boonse bulakonzyana; aboobo eeco cakapa kuti basilisi bakali kumbele mumakani aabusilisi, batalike kubikka bulowa bwabanyama mubantu. Nkabela aabo bantu bakafwa. Kufumbwa muzeezo wa kweezyeezya kuti kulaa mpuwo kapati, azyalo nguzu zyakweena akwiinda kunsaa maanu nzipati ncobeni mukweezyeezya ooko.\nAano mazuba, Buna Kristu bulicedwe mukooze kalucengo. Oolu nducengo luyeeme mukweezyeezya cintu cakusyoma. Pele cintu cuusisya ncakuti ooku kweezyeezya kwakatalika kaindi myaka iili 1,600 yakainda; kuladyaaminina kufumbwa muntu wakali kusola kubbununa kasimpe kaluleme.\nOoku nkweezyeezya kulaa muzeezo wakuti, mvwiki yamazubaano, eeyo iitalikila mu Nsondo kusikila Mujibelo, yakali kuzinguluka lyoonse kakwiina kulekezya kuzwa ku Malengelo. Ooku nkweezyeezya kwakalengelezya lweeno lwakuti Mujibelo ni Nsabata yamu Mangwalo yabuzuba bwaciloba, alimwi akuti Nsondo — mbuzuba butaanzi bwa mvwiki—akuti mbobuzuba eelyo Mufutuli Yahushua naakabuka kuzwa mucuumbwe. Ooku nkucenga kuyeeme buyo mukweezyeezya. Pele ooko nkweezyeezya kulubide, cakulubizya caali.\nMasimpe ngakuti Mujibelo tabuli buzuba bwa Nsabata oomo Mwami Yahuwah mwaakalyookezyela ku Malengelo pe. Tabusyi buzuba bwansiku bulembedwe mu Milawo iili Kkumi eeyo yakapegwa kumulundu wa Sinai, nanka njaakali kusetekanya Mufutuli Yahushua abasikwiiya bakwe. Tabuli buzuba bwa Nsabata bwamasimpe oobo bwakali kubambwa abana Kristu bataanzi mumisela mitaanzi kuzwa ciindi ca Kristu. Ayalo Nsondo tabuli buzuba oobo Mufutuli Yahushua naakabuka kuzwa kubafu. Twaambo twamusyobo ooyu tulagambya kuti wakamvwa ciindi cakutaanguna alimwi ncintu muntu ncanga weeleba, akulangisya aanga ncintu cilubide. Nokuba boobo, zintu zili mumisela yabantu, mu Mangwalo, alimwi amulwiiyo lwa zilengwa leza zyamumweenya wakujulu, zyoonse zitondezya kuti ooku kweezyeezya mvwiki iizinguluka lyoonse kakwiina kulekezya, kulinyongene.\nKuleka buyo kuti muntu asowele twaambo ootu kulaale mbuli malweza —“Nkaambo ootu ntwaambo kuli mpotulubide!”— inkamu ya WLC yamutamba nyoonse nomwasikilwa mulumbe ooyu kuti muvwuntauzye akusanyangula kabotu-kabotu kufumbwa makani aakalubwa mumisela yabantu, akusweeka mu Mangwalo, pele aayo makani aciyobwedwe akulibonya mumimuni yeenda mumweenya wakujulu. Twakukomba mukwesu, kojula mizeezo yako: muzeezo wako ulibambile kutambula akuteelela ncakwaambila Muya ookwa Yahuwah kuti cilimasimpe. Yebo ulakonzya kumusyoma Mwami Yahuwah kuti ulakobelela mizeezo yako eelyo noyaa kuvwuntauzya kabotu-kabotu kufumbwa makani kuti ujane bumboni bululeme, akuswaanganaya “Kampango . . . akampangonyina asyoonto-syoonto, ijwi ajwi, mweengwe amweengwe, ciiyo aciiyo. Moonse oomu ulati, Aawa awaawa kasyoonto awaalya kasyoonto.” (Izaya 28:10, KJV)\nMisela yabantu Yakalubwa Kaindi\nOoyu mubandi wakali kufundilizya mbweenya akugambya. Ime ndakali kulemekezya mweenzuma umwi. Ooyo wakali muntu uuyiide kapati. Wakalaa digilii mulwiiyo lwabuleza. Ime ndakali kusyoma kuti walo wakali muntu uusyomeka ulaa busongo, muntu uuyandisya kasimpe. Mbwaanga wakali mweembezi wacikombelo ca SDA, ndakali mumvwide ziindi zinjaanji kapandulula ncokweeledwe kukomba mubuzuba bwini (bwaciloba bwa Nsabata); akuti kunyina abuzuba bumbi bunga bweelela kukomba (nokuba Nsondo).\nAboobo, eelyo Ime neekamvwa makani aakuti Nsabata yaciindi camu Bbaibbele yakali kubalilwa kubelesya kkalenda liimpene alyeelyo ndyotubelesya mazubaano, walo wakali umwi akataa baabo bataanzi Ime mbeekalikuyanda kwaabilana makani aaya. Nkaambo kakuti walo wakali muntu uuyandisya kasimpe, alimwi wakali yiide kapati, Ime ndakayeeya kuti inga wayandisya kuteelela makani aaya awalo. (Pele nsyeekaninga zyiba kuti ncintu ciinda kukatazya kwaambila bantu aabo basyoma kuti balizyi zintu zinjaanji kwiinda nduwe.)\nKutaanguna, wakakazya makani woonse aakuti imvwiki iizunguluka kakwiina kulekezya kuzwa ku Malengelo kuti akali makanaaa manjezyeezya aabantu.\n“Eelyo kkalenda nilyaalonzyegwa kuzwa ku kkalenda lina Juliyasi kuya ku kkalenda lina Gregory, kunyina pe buzuba aamvwiki yakasweeka. Buzuba Bwane, Kavwumbi Kaniini 4, bwakatobelwa mpeenya a Bwasanu, Kavwumbi Kaniini 15,” mbwaakandiingula oobo kumwi kasandulula zintu nzyeekazyi kale.\nWalo wakali luleme mubwiinguzi bwakwe, pele taakalungulula makani aayindilizya kusikila musyule kapati kuzwa kuciindi eeco nilyakacincigwa kkalenda. Kasimpe keni kalisisidwe mumisela iizwide musinze, aboobo kuti muntu kayanda kuti ajane kasimpe, ncintu ciyandika kudibaulisya akuvwuntauzya kuya musyule kapati kwiindilizya myaka 400 kuya musyule lyaciindi. Kucinca kuzinguluka kwamvwiki —akucinca bulamfu bwamvwiki—kwakacitika ciindi cilamfu kwiinda cuulu camyaka kalitaninga bambwa kkalenda lina Gregory.\nMakkalenda aansiku kapati, aakazyila mumikowa yabantu baimpene, woonse akali makkalenda aabelesya mwezi azuba antoomwe. Cisi ca Ijipita cakali citaanzi kucinca kutalika kubelesya kkalenda libelesya buyo zuba, pele kutaanguna, makkalenda aaco aakayeeme akutobelezya mwezi, kaali makkalenda aabelesya mwezi ulikke (akubaa myezi iisensela ooku akooku mumwaka omwe-omwe, alimwi aziindi zyamwaka kaziimpana kusika mumyezi yiimpene), nokuba aabelesya mwezi azuba antoomwe, oomo myezi muyakasimpidwe kayeendelana akuzinguluka kwa zuba, akulesya “ziindi zyamwaka kuzelauka”. Aaka nkasimpe kakainduluka kutondezyegwa mubumboni abasyaabupampu banjaanji kwaziindi zinjaanji. Umwi Uuyiide Nicholas Campion waku Cikolo Cipati caku Wales wakalemba kuti: “Kubelesya kuzinguluka kwazilengwa leza zyamweenya wakujulu mukubambulula bupaizi amapolitikisi, eeco ncintu cilibonya ncobeni muzintu zilembedwe zitaanzi zyamisela yabantu, amumakkalenda aa Basikale aayo aakeengedwe atalaa mabwe aakayakidwe kupimya ciindi, amumilumbe yaku Mesopotamia.”\nCiindi lwaco cilikke, cileenda kakwiina kulekezya. Nokuba boobo, eeco tacaambilizyi kuti eeyo nzila yakubalila ciindi eeco ilazumanana lyoonse pe. Pele, teesyi mbuzyakabede zintu oobu lyoonse pe alimwi kunyina anotweelede kujokela kuli Basikale bakali kubelesya makkalenda aamwezi kuti tutondezye bumboni bwakasimpe aaka.\nMvwiki yuulikidwe mazina aa Mituni\nBasicikolo baambilizya mvwiki yamazubaano kuti “nimvwiki yuulikidwe mazina aamituni”. Eeco ncintu cili boobo nkaambo kakuti mazuba aamvwiki akaulikwa mazina aanyenyezi, naa mazina aabaleza bamituni. Mu Cikuwa, mazina aa Tuesday, Wednesday, a Friday, akazyila kubaleza bamituni baku Norway ba: Tiw, Woden, Thor, aleza mukaintu mutuni Frigg, mukaintu wa Woden.2\nKweendelanya kufumbwa musyobo wabantu uukananwa, aaya makani aakatazya kuzubulula, nkaambo mbucakabedaa nguzu, Cikombelo ca Katolika caku Loma cakayandisya kusisikizya kufumbwa nkwaakazyila aayo mazina aamituni aakawulikwa mazuba aamvwiki, akuzelula maanu aabantu kuti batalike kusyoma kuti aayo akali mazina aazwa mu mvwiki yamu Bbaibbele. ( Eeco cintu cakazwidilila mbuli mbokulibonya mazubaano kuti bantu banji baceezyeezya kuti Mujibelo nje Nsabata yamu Mangwalo.) Kwakali mulimo mupati wakucinca mazina aamazuba aazyila kumituni akwaasisikizya mumazina aamu Bbaibbele. Mumajwi amwi ooku nkokwaamba kuti: akawulikwa kuti “Buzuba Butaanzi,” “Buzuba Bwabili,” “Buzuba Bwatatu,” mbweenya oobo kuya kumbele.\nMumakanze aaya, Cikombelo ca Katolika cakazwidilila aasyoonto buyo. Mumilaka minjaanji yaambaulwa mazubaano, buzuba bwakali kwaambwa kuti “Mujibelo” (naa buzuba bwa Saturn) bwakaulikwa zina lipya lyakuti “Nsabata” , kakuli oobo buzuba bwakali kwiitwa kuti “Nsondo” (buzuba bwa Zuba) lino bwakaitwa kuti “Mbuzuba bwa Simalelo.”\nKuvwulyuunga: “Kukopa maanu aamuntu nokuba kusisa cintu cakuti cikatazye kuzyiba, kuteelelwa akucimvwisya. Kupyopyonganya nokuba kusizya cintu.”\nNokuba boobo, kutabi muntu uulubizya naba omwe aawa pe. Mulimo wamakanze aayo wakali wakwiinda bantu kunsaa maanu akusisa Nsabata yamasimpe yamu Bbaibbele. Eviatar Zerubavel, mwiiyi muna Israeli wazilengwa zyabantu ku Cikolo cipati ca Rutgers, wakalemba bbuku likondelezya lilaa mutwe wakuti The Seven Day Circle: The History and Meaning of the Week. Mubbuku eelyo, walo ugaminide kulemba kuti matalikilo aamvwiki yamazubaano akazyila mumituni, amumakanze aaCikombelo ca Katolika aakuvwunikila akuvwulyuunga matalikilo aayo. Walo wakalemba kuti:\nNokuba kuti cakasoleka buti kuzabanganya mvwiki akuyuulika mazina aabuna Kristu, eeci Cikombelo cakasala kuzumanana kubelesya mazuba aali ciloba mumvwiki mbuli ba Juuda mbobakali kubalila mazuba.Eeci tacili cintu cakusobanina pe; nkaambo eeci cikombelo nicakasala kubelesya mazuba aali ciloba aaba Loma mukubalila mvwiki zyaco . . . Tee kayi, eelyo nicakazimaanya Nsabata, icikombelo cakazimaanya akaambo kakubamba mvwiki yamazuba aali ciloba yaba Juuda.\nKuzumanana kubamba mvwiki yamazuba aali ciloba, ncintu citondezya kuti cikombelo cakalizwide mpuwo akujatikana mubuJuuda, kwiinda buyo kuti cilizandule kuzwa kubuJuuda akusowela kulaale ciyanza cakubalila mazuba aali ciloba aamvwiki. Nokuba boobo, kulanga buyo mazina aayo aawulikidwe mazina aamvwiki mumilaka minjaanji ya Bukuwa, ncintu ceelede kutwiibalusya kuti mvwiki yabuJuuda teesyi cintu cabupaizi cilikke cakubambila mvwiki yamazuba aali ciloba pe. Mbuli mbotutibone lino, kwakaba kuswaanganya mvwiki yabuJuuda amvwiki yamituni antoomwe aciindi mpeenya Buna Kristu nibwakajuzyigwa mu Bulelo bwa Loma akubamba mvwiki yamazuba aali ciloba iijisi mazuba aawulikidwe mituni akumwaikila atalaa nyika mumasi manjaanji aaciliko aano mazuba.3\nMumajwi amwi, Zerubavel waamba kuti, mvwiki yamazubaano yakaanzwa caali munzila mbwiibambide abantu, kuleka kuti yakali njemvwiki yakaliko lyoonse kuzwa kumatalikilo pe. Zimwi mvwiki zilaa mazuba amanjaanji, zyakabikkwa ambali pele mvwiki yamazuba aali ciloba njiyakasalwa caali kuti ikonzyanye amvwiki yabu Juuda iila mazuba aali ciloba.\nEelyo bantu nobatondezyegwa masimpe aali mumisela yabantu bakaindi: kuti buzuba bwa Mujibelo bwamazubaano teesyi buzuba bwa Nsabata yamu Bbaibbele, bantu banji baanka kutaminina kuti mumilaka minjaanji, buzuba bwamvwiki bwaciloba bwiitwa kuti “Nsabata” alimwi kutali kubelesya buzuba bwamituni bwakuti Mujibelo, buzuba bwa Saturn. Zerubavel upandululammakani aaya kabotu-kabotu. Walo waamba kuti:\nNokuba kuti Cikombelo ca Katolika caku Loma cibikkide mulawo wakutobela ciyanza cabuJuuda [cakuulika] akubalila mazuba aamvwiki, aaya mazuba akawulikwa mazina aamituni kuzwa mumusela wabili wacikombelo cabamatata, alimwi akalaa mpuwo kapati akubelesyegwa abana Kristu kuzwa mumwaka A.D. 269. (Alikke makanze aabana Kristu kuti basole kujokolosya mazuba aamvwiki aaba Hebulayo, akali buyo mukugwisya “mazina aamituni” mu Muswaangano Mupati ku Pennsylvania, pele akuzumanana kuba acilongwe mu Nkamu ya Bulongwe, akataa myaka, 1682 a1706. Mubwini, kusikila buzuba buno, Ba Quaker baciinduluka kwiita zikolo zya Nsondo kuti “Nzikolo zyabuzuba Butaanzi.”) Mbuli mbutwalibonena kuti kunyina mazina aamituni aawulikidwe mazuba mumilaka yaci Giliki nokuba milaka iimwi iisweene ayooyo ya Bukuwa, Ncikombelo buyo ca Kujwe cakazwidilila kudyaaminina mazina aamituni.Loma taakazwidilila, nkaambo mazina aamituni aawulikwa mazuba aamvwiki, nkwaacili mumilaka ya Cikuwa, ci Germani,ci Dutchi, ci Danishi, ci Norwegiani, ci Icelandi, Swedishi, Finnishi, Lappu, ci Hungariani, ci Albaniani, ci Rumaniani, ci Italiani, ci Frenchi, ci Catalani, ci Spanish, ci Breton, ci Gaelic,ci Welsh, amuci Cornishi.\nCilisalede kuzwa mutwaambo ootu kuti ayalo misela yamilaka yabantu itondezya kuti mpuwo yamituni yakali yambukide mu Bulelo bwa Loma boonse, cakufwamba kwiinda buna Kristu. Aboobo, kuzwa mumusela wane, eelyo Cikombelo nicakamaninizya kweendelezya Bulelo boonse, kwakacinyina aciindi cakuti cigwisye mazina aamutuni kuzwa mumvwiki yamazuba aali ciloba. . . . nokuba akataa bulelo bwa Loma, oomo milaka yakazwa kuci Latini mwiicijanwa mazubaano,even at the very heart of the Roman Empire, where languages that have derived from Latin prevail, cikombelo cakazwidilila buyo katalaa kukomba mituni kwiinda mukulibikkila mazuba obile (makkii) aamvwiki yabu Juuda abuna Kristu antoomwe, mazuba aa Mujibelo (kuti nje nsabata) abwa Nsondo (kutimbuzuba bwa Simalelo). Impuwo yamituni yakalaa nguzb kapati muzisi zyakli mumbalaa Bulelo bwa Loma, oomo Buna Kristu mubwakasika mumyaka yakatobela kumbele. Milaka ya Bakuwa,ba Dutchi, ba Bretoni, ba Welshi, aba Cornishi, njemilaka ilikke akataa cooko ca Bukuwa eeyo iicijsi mazina aamituni kaawulikidwe mazuba aamvwiki, alimwi icaambaulwa mumasena oomo Buna Kristu mubwatakajisj mpuwo mumisela mitaanzi yamusela wesu, eelyo mvwiki yuulikidwe mazina aamituni niyakacili kuyaa kuyambikila atalaa nyika. Kunyina akataa milaka eeyi mulaka wakazyila kuci Giliki nokuba ci Latini, eeyo milaka iiswaangene kapati acikombelo. Eeci ncintu cili masimpe ncobeni amumilaka imwi iicijisi mazina aamituni mubuzuba bomwe nokuba obile aamvwiki yabuna Kristu abuJuuda— milaka yaci German,ci Gaelic, ci Danish, ci Norwegiani, ci Icelandi, ci Swedishi, ci Finnishi, ci Hungaria, aci Albani.4\nNcenciceeci milaka minjaanji mazubaano nciyakawulika buzuba bwakaindi bwa “Mujibelo”kuti bwiitwe kuti “Nsabata”abuzuba bwakaindi bwa “Nsondo” kuti bwiitwe kuti “buzuba bwa Simalelo.”\nKumwi kuvwuntauzya kwakatondezya kuti kusikila mumilaka iili makumi cisambomwe ayosanwe, mazuba aamvwiki akawulikwa mazina aabaleza bakombwa mituni bansiku bali ciloba—Zuba, Mwezi, nyenyezi zya Mars, Mercury, Jupiter, Venus, a Saturn. Alimwi cilengwa cakwiituluka mazuba kubelesya mazina aaya lino ciliyambukide kapati muzyooko oomo Buna Kristu mobulaa mpuwo kapati.\n“Mipailo yakupailila baleza bamituni yakali cibeela cakukomba mimuni yamweenya wakujulu.”\nRobert L. Odom, Sunday in Roman Paganism, p. 158.\nTaceelede kuba cintu cakufubafuba , nokuba boobo, kweezyeezya kuti kubambilila mazuba aamvwiki kwakazyila kuba Hebulayo nanka bana Kristu. Mangwalo Aasetekene alayubununa kuti bamaJuuda bansiku bakali kubalila mazuba aabo kubelesya myeelwe, kumwibuzuba bwa cisambomwe abwaciloba kabwiitwa kuti “buzuba bwakulibambila” a “buzuba bwa Nsabata” kaatobelene oobo.\nMabbuku aasandulula mabala azimwi zilembedwe zilazuminana kuti mazina aamazuba aajanwa mukkalenda akazyila kubantu bakomba mituni.5\nAlimwi mbuli mbutwaamba kale: mvwik yuulikidwe mazina aamutuni tiiyakazyila kumvwiki yamu Bbaibbele pe. Yakazyila kukukomba mituni. Cikombelo cakasoleka kapati kusisikizya kasimpe aaka kwiinda mukucinculula mazina aamvwiki alimwi mukucita boobo, cakazwidilila asyoonto buyo.\nMatalikilo aa Mvwiki ya Mituni\nImwviki yamazubaano ilaa mazuba mbweenya mbuli mvwiki yamu Bbaibbele. Pele, mbuli mbutwatondezya, mazina aamvwiki eeyi, abweende bwakuzinguluka kwamvwiki, tiizyakazyila kumvwikiyamu Bbaibbele pe. Zerubavel ooyo waambwa kale mucibalo eeci, wakati, “Icikombelo cakasala caali kuzumanana kutobela mazuba aali ciloba aamvwiki yabu Juuda. Eeci tacili cintu cakusobanina pe; calo nicakasala kutobela mazuba mbwaakali kuzinguluka mubulelo bwa Loma kaala mvwiki yamazuba lusele.” Tulabandika aakale zinjaanji zijatikizya makani aaya, pele lno atumvwisisye kuti mvwiki yamazubaano tiiyakazyila kumvwiki yamu Mangwalo. Pele, yakazyila kukukomba mituni akukonzyanisyigwa bulamfu kumvwiki yamu Bbaibbele ooko nkoyatakazyila.\nKkalenda lyababezedwe akasamu ku Mazyiba aakusambila ookwa Titusi ku Loma.\nImvwiki yamituni ilaa musela wayo wiigaminina ilikke, kakwiina kujatikizya Mangwalo. Eelyo mvwiki yamituni niyakaswaangana akutalika kuzuminwa mukkalenda lina Juliyasi, kwakaanzwa mvwiki mpya iila mazuba aali ciloba eeyo yakali kutalikila Mujibelo! Bikkila maanu musa kuti,mbuli mukonzyanyo ooyo wa kkalenda lya “kasamu”eelyo lyakajanwa kumazyiba aakusambila ookwa Titus, lyakabambwa mumunzi wa Loma mu A.D. 81. Mpolili atala kuli baleza bamituni bali ciloba, kabeendelana amazuba aamvwiki. Leza mutni mutaanzi uutondezyedwe ngu Saturn. Walo ujisi sikela nkaambo wakali kulanganyigwa kuti ngu “leza wabutebuzi”.\nMutuni uutobela wakali leza wabuzuba bwabili bwamvwiki, ngu Sol, naa mutuni wiiminina zuba, kasamide mushini wamumuni. Buzuba bwatatu bulaa leza mukaintu, Luna, kasamide mushini wakapapa kamwezi. Baleza bamwi balatobela mumulongo mbuli butobelana mazuba ngobawulikwa: Mars, leza wa nkondo, kasamide ngowani; Mercury, kasamide ngowani ilaa mababa alimwi kajisi ankoli iizambaidwe nzoka zyakafwalwa; Jupiter, ajikumbatide mipeni iikoay ndabo mbuli cilengwa cakwe; mpoonya kumamanino, mubuzuba bucaalizya bwa leza waluyando mukaintu, Venus.\nEeci ncecisalazya ncobeni kuti mvwiki yamazubaano tiiyakazyila mu Mangwalo, nkaambo aciindi eelyo niyakatalika kubelesyegwa mu kkalenda lina Juliyasi, yakali kutalikila mubuzuba bwa Saturn akumanina mubuzuba bwa Venus, Bwasanu. Mukya kwaciindi yakacincululwa alimwi mvwiki kuti italikile mu Nsondo akumanina Mujibelo.\nMvwiki Ntaanzi Iina Juliyasi\nKkalenda lina Juliyasi lyakacili lipya eelyo Mufutuli naaksika atalaa nyika. Baloma kutaanguna bakali kubelesya kkalenda lyabulelo bwa Loma, eelyo mbuli lyaba Hebulayo, lyakali kubelesya zuba amwezi antoomwe kubalila ciindi amazuba.\nMakkalenda aaBulelo bwa Loma akayeeme kuzibeela zya mwezi uubonwa ameso. Bapaizi bakomba mituni bana Loma, baitwa kuti ba pontiffu, mbibakalaa mulimo wakweendelezya kkalenda. . . .\nKusikila kuciindi ca Julius Cæsar, myezi tiiyakacili kweendelana aziindi zyamwaka. Nkabela Julius Cæsar wakabelesya nguzu zyakwe zyabu pontifex maximus (mupaizi mupati) akubambulula kkalenda eelyo lyakatalikide kukatazya kubalila alimwi lyatakaluleme.6\nJulius Cæsar wakatamba Sosigenes, syaazyibwene wazilengwa leza zyamumweenya waku Alexandria kuti ajane nzila mpya yakubalila ciindi.\nSosigenes wakasala kuti ilikke nzila yeelede njakusiila limwi kkalenda libelesya mwezi. Myezi yakeelede kutobelana kiitobela ziindi zyamwaka, alimwi wakasala mwaka wakuzunguluka kwazuba, mbuli mukkalenda lyaku Ijipita . . . Cintu ncaakalangene kufumbwa muntu wakali kubambulula kkalenda cakali cakuti, kwakanyina nzila yakucinca myezi pele kiiceendelana a zibeela zya Mwezi antoomwe a ziindi zyamwaka. Icakali cintu ciyandika kusiila limwi nzila yakaindi yakubalila ciindi akubamba kkalenda lilyeendelezya.7\nIkkalenda lyabakomba mituni, libelesya buyo zuba lilikke, lyakaulikwa zina lya Juliyasi, ooyo wakalaa mulimo wakulazyika ansi kkalenda libelesya mwezi lya Bulelo bwa Loma.\nEelyo kkalenda lipya lyakaitwa kuti ndikkalenda lina “Juliyasi” nkaambo lyakaanzwa muciindi ca Julius Cæsar. Mu 45 B.C.E., mazuba aali 90 akasanganyigwa ku kkalenda kutegwa eelyo kkalenda libaa myezi yeendelana aziindi zyamwaka. Pele aawa mpaali kasimpe keni bantu naji nkobawuntuluzya. Eelyo kkalenda lipya lina lyakalaa mvwiki iizinguluka kakwiina kulekezya . . . pele mvwiki zyalyo zyakalaa mazuba aali lusele! “Makkalenda mataanzi aana Juliyasi taakali kweengwa mbuli mbotucita mazubaano, pele mazuba akalibikkidwe mumulongo, alimwi mazuba aamvwiki akawulikidwe mabala A kusikila ku H.”8\nAaka nkasimpe kakonzya kujanwa mumalembe aamisela amumayake aansiku. Ncobeni kufumbwa kkalenda lina Juliyasi lyansiku, liitwa kuti fasti, alimwi liciliko mazubaano, lilaa mvwiki ilaa mazuba lusele. Kuyungizya boobo, woonse makkalenda aamusyobo ooyo, azyila kuciindi ca Cæsar Augustus kusikila kuli Tiberius Cæsar, nanka kuti kuzwa mumwaka 32 B.C.E. Kusikila mu 37 C.E. Eeci nciindi cilamfu kapati kwiinda buumi mbwaakapona boonse Mufutuli Yahushua naakali anyika. Imvwiki ilaa mazuba aali lusele iina Juliyasi, yakali kubelesyegwa aba Loma mubuumi bwa Yahushua. Njekkalenda eeyo njibakali kubelesya aabo basikalumamba baciLoma aabo bakatumidwe kugatela ku Palestaini. Aawa lino mpampawo mpotujanina kaambo kakondelezya: Kwakali makkalenda obile aakazyibidwe kale akataa mabaJuuda mubuumi bwa Yahushua:\nKkalenda libelesya zuba luzutu lya BaLoma aabo bakazundide bana Isilayeli, kalilaa mvwiki yamazuba aali lusele iizinguluka lyoonse kakwiina kulekezya; alimwi a,\nKkalenda litobezya mwezi-azuba lyaku Malengelo, eelyo lyakajokolosyegwa mumusinzo wa Kulonga, kalilaa mvwiki yamazuba aali ciloba alimwi kayiinduluka kutalika mu buzuba bwa Mwezi Mupya.\nNdilili kkalenda webo ndyoyeeyela kuti bamaJuuda ndibakali kubelesya muciindi eeco? Cilakondelezya kubona kuti bunji bwazilembedwe eezyo zyakavwukkulwa ku Lwizi lwa Munyo zijisi nzila zinjaanji zisoleka kuswaanganya mazuba aamakkalenda obile. Eeci cilikke buyo ciyubununa kuti kwakali nzila zyobile zyamakkalenda aakubalila ciindi munyika ya Palestine aciindi eeco. Ncintu citupa bumboni bwakuti bamaJuuda bakali kubelesya kkalenda liimpene kwiinda leelyo ndibakali kubelesya basimalelo babo.\nAaya makomwe aakkalenda litaanzi lina Juliyasi atondezya myezi kuzwa mu Kasangalubwi kusikila mu Nalupale. Mabala A kusikila ku H akali kwiiminina mazuba aamvwiki. Eeci ncecisalala kulibonya atalaa makomwe aaya, akutondezya kuti mvwiki iina Juliyasi yakalaa mazuba aali lusele.\nKkalenda lina Juliyasi lyakali kkalenda lyabakomba mituni alimwi libelesya zuba luzutu. Kkalenda lina Gregory eelyo libelesyegwa mazubaano, alyalo mbweenya, ndakukomba mituni alimwi libelesya zuba luzutu. Lilakonzyanya akkalenda layabakomba mituni, libelesya zuba, lina Kuliyasi, alimwi kunyina nokuba asyoonto aawo mpolikonzyene a kkalenda lya Bbaibbele lyeendelezyegwa aamwezi azuba lyokwa Yahuwah.\nZilembedwe atalaa Zyuumbwe\nZintu zyakalembwa atalaa zyuumbwe abana Kristu zijisi bumboni bwakuti banaKristu bataanzi bakalaa luzyibo lwa kkalenda lina Juliyasi akkalenda lya Bbaibbele, alimwi kwiimpana kwa makkalenda obile aaya. Aboobo, tacili cintu cikatazya kwaamba kuti bakasalide kukomba kababelesya kkalenda lya Bbaibbele mbweenya mbubakali kubelesya kkalenda lina Juliyasi kucita makwebo kumisika. Mucilembedwe mutwe wakuti Inscriptiones Latinæ Christianæ Veteres, Ernst Diehl wakalemba cakalembedwe atalaa cuumbwe citobela eeci kuzwa mu 269 C.E.:\nMunguzu zya Claudius a Paternus, mubuzuba bwa Nones bwa November, mubuzuba bwa Venus, amubuzuba bwa 24th bwa mwezi uutobezya mwezi uulibonya ameso, Leuces wakabikka [ciibalusyo eeci] kubikkila mwanaakwe uuyandwa musimbi Severa, akubikkila Muya Uusalala Wako. Wakafwa [kalaa myaka yakuzyalwa] iili 55, amyezi iili 11 [a] mazuba aali 10.9\nEeci ncecilembedwe cimwi akataa zyoonse zyansiku zyabuna Kristu zilembedwe atalaa zyuumbwe zijanwa mumunzi wa Loma alimwi cilakondelezya kuzyiba nkaambo cila anzila zyobile zyakubalila mazuba! Buzuba bwa “Nones” bwa November bwiiminina Vwumbi Pati 5. Mumwaka ooyo, oobo buzuba bwakasika muli bwa 24th bwa mwezi uutobezya mwezi uubonwa ameso, oobo bwakeelede kuba “Buzuba Bwabili” mu mvwiki ya Bbaibbele.\nEeci ncintu ciyandika kapati nkaambo kuti “Buzuba Bwabili” mumwezi ooyo kabuli bwakasika muli Bwasanu, nkokuti buzuba bwaciloba—alimwi bwa Nsabata—bwakaswaangana abuzuba bwakukomba mituni bwa Wednesday naa “buzuba bwa Mercury”!\nBasicikolo baJuuda balazumina\nKwaciindi cilamfu loko, kukomba kwa baJuuda Mujibelo kwakali kutamininwa kuti “kutondezya” kuti Mujibelo nje Nsabata yamu Bbaibbele. Pele eeco kunyina acimbi pe pele manjezyeezya aabuntu: BaJuuba bakomba Mujibelo. Aboobo, Mujibelo nje Nsabata nkaambo ndendilyo baJuuda nobakomba.\nNkaaka kasimpe keni, basicikolo baJuuda balizyi kabotu kuti Mujibelo teesyi Nsabata yamu Mangwalo pe. Nzyeezyo zitobela zyakalembwa abasicikolo baJuuda, kabazuminide ncobeni.\nMulugwalo ndwaakalembwa kuli Dr. L. E. Froom, mubuzuba bwa Mulumi. 20, 1939, [Mwiyi Louis] Finklestein [wa Cikolo Cabuleza caba Juuda ku Amelika] wakazumina cakumaninina kuti, “Ikkalenda lyamazubaano lya baJuuda lyakabambwa mumusela wane.” Maimonides abamwi baJuuda babalila ciindi balazuminanan kuti kkalenda lya baJuuda lyamazubaano liyeeme luzutu “kubweende bwa zuba amwezi, pele kkalenda lyamasimpe lyakasiigwa kumbali.”10,11\nMaimonides (1135-1204), mwiyi, musongo alimwi musilisi.\nMwezi Mupya ucili, alimwi Nsabata ayalo kumatalikilo, yakayeeme kubweende bwa mwezi uulibonya . . . Kumatalikilo, Mwezi Mupya wakali kusekelelwa munzila njeenya mbuli Nsabata; mukuya kwaciindi wakatalika kucesyelwa bulemu kumwi Nsabata yakatalika kuba buzuba bwabupaizi buyandisyigwa akataa bantu, buzuba bwakulizeeza akupegwa malailile, buzuba bwaluumuno akusekelela mumoyo.12\nLno Nsabata mbuyakaba buzuba buyandisyigwa bwakulisetekanya alimwi amazuba aali ciloba naakatalika kuyandisyigwa, imvwiki yakayaamunwa kuzwa kumwezi nkuyakayeeme kusaanguna. . . . .13\nMyezi yamwaka yakali kweendelezyegwa amwezi, alimwi yakali kutalikila mumwezi mupya (hodeshi, eeco caambilizya kuti “mwezi.”) Kuzwa muciindi ca Bami bamu Bbaibbele, mwezi mupya wakali kusekelelwa mumazuba obile aamapobwe (I Sam. 20:24-47.)14\nAmulangisye ncaakaamba Mwiyi Finklestein atala aawa kuti nkuzumina caantangalala kuti kkalenda lyaba Juuda lyamazubaano liliimpene kuzwa kuli leelyo lyakali kubelesyegwa kuutaninga sika musela wane alimwi Maimonides uya kumbele kwaamba kuti kkalenda litaanzi “lyakalazyikwa ansi.”\nEeco cakacitika boobo nkaambo kakupenzyegwa kwa cikombelo cina Kristu citaanzi kwakali kucitwa acikombelo(Cikombelo ca Katolika) eelyo nicakabaa nguzu mumusela wane. Alimwi bamaJuuda bakalaangulukide mumakani aamusela aaya, kabalizuminina kuti bakalicinca ncobeni kkalenda nkaambo kakudyaamininwa akutundululwa kapati.\n“Mubulelo bwa Constantius (337-362) kupenzyegwa kwa baJuuda kwakaindila cakuti . . . akwalo kubamba kkalenda [kwakali] lesyedwe pele buyo kuti koyanda kupegwa cisubulo cicisa ncobeni.”15\nKwaambilizya mwezi mupya kwiinda mukulangilizya mwezi mupya, alimwi amwaka mupya nocisika ciindi camalubaluba (munyika ya Palesitaini), inga kwacitwa buyo aba Sanihedulini. Muciindi ca Hillel II [mumusela 4th C.E.],a Mweendelezi wamamanino waba Sanihedulini, baLoma bakakakasyila limwi ciyanza cakubalila myezi. Hillel II wakacaazya buyo kusinikizya bantu kuti batalike kubelesya kkalenda eelyo ndyaakabambulula, aboobo munzila eeyo wakazumizya ba Sanihedulini kuti batalike kubamba makkalenda aazya mumyaka iitobela yoonse.16\n(Kutegwa ubale zinjaanji, kobala cilembedwe mucibalo eeci: Constantine I a Hillel II: Balombwana Bobile Bakeena Nyika Yoonse.)\nBasicikolo Bakatolika Balazuminizya\nMuswaangano waku Nicæa ucilangwa kuti ngomuswaangano uulaa nguzu kapati wakakkedwe acikombelo.\nCintu cikondelezya ncakuti, basicikolo ba Cikombelo ca Katolika balazumina kakwiina kumamanya kuti balo mbibakacinca kkalenda eelyo lyakabaa mpuwo akusungilizya buzuba bwakukomba akataa bana Kristu. Eeco cintu cakacitikila ku Muswaangano waku Nicæa inga cafwiinsyigwamubala aakuti:\nHeinrich Graetz mubbuku lyamutwe wakuti History of the Jews, eelyo lyakasimbwa a Mbungano ya Bulembi yaba Juuda ku Amelika mu 1893!\nInyika yakabona kusikila ciindi cino imbungano mpati yaku Nice [Nicæa], kiiyendelezyegwa amyaanda yaba bbishopo abapaizi, amuleli wacisi kali kumbele lyabo. Bana Kristu bakayeeya kuti basekelele kuzwidilila kwamuswangano ooyo, pele bakaindizya buyo kuubaula, kupyopyonganya akutamvwana akataa muswaangano ooyo. Nkaambo mpeenya aciindi eeco, nicakaambilizya nguzu zyaco atalaa bupaizi anyika, kwakacaala kucinyina ciimo citaanzi . . . Kumuswaangano waku Nice kufumbwa kooze kakali kujatanya Buna Kristu acisyikonkubwaazyalilwa, kakakoswedwa limwi. Ipobwe lya Isita kusikila ciindi eeco lyakali kusekelelwa aciindi comwe a Pasika wabu Juuda, alimwi ncobeni mumazuba aakali kubalilwa aba Synhedrioni [Sanihedulini] baku Judæa kuti lisekelelwe; pele mumyaka iizya kumbele lyakali kunoosekekelwa kaliyaamukide kuzwa ku kkalenda lya baJuuda, “Nkaambo ncintu ciinda kufuubaazya kuti eeli pobwe liinda kusetekana atalaa mapobwe woonse, kuti swebo katucitobela zilengwa zya baJuuda. Aboobo kuzwa ciindi cino swebo atuyaamukile limwi kuzwa kubantu basesemya aaba; nkaambo Mufutuli wakatutondezya nzila iimbi. Inga caba cintu cakubula maanu kuti baJuuusa nibali kunga babbodoola kuti swebo tatukonzyi kusekelela Pasika kakwiina kugwasyigwa amilawo yabo (yakubalila ciindi amazuba).” Aaya majwi aambwa kuti akazyila ku Muleli Constantine . . . [alimwi akaba] milazyo yeendelezya Cikombelo kuti cisale cakucita abaJuuda.17\nKunyina kudonaika kuti micito ya bamabbishipo Bakatolika baku Loma ku Muswaangano waku Nicæa ncecintu cakagaminina kucinca kkalenda lyabupaizi mukukomba kwaba Juuda abana Kristu baapositolo. Umwi uubalila ciindi, David Sidersky wakasandulula kuti, “Tiicakacili kukonzyeka muciindi ca Constance ku belesya kkalenda lyakaindi.”18\nMumyaka yakatobela, baJuuda bakanjila “mubutale amumulilo.” Baleli banaKristu [ba Loma wabupoopo] bakakasya baJuuda kubalila ciindi akubamba kkalenda, alimwi bakalesya akwaambilizya mapobwe aamazuba. Graetz wakati, “BaJuuda [aabaapositolo bana Kristu] bakacaala kabadonaika akwiingaila nkaambo kamilazyo yabupaizi: akutazyiba kabotu mapobwe aabo naayelede kusika.” Cintu cakatobela waawo ncakuti kubalila mazuba akubamba kkalenda lyaba Hebulayo wakaba mulimo wakacaala mumaanza ookwa Hillel II alikke.19\nMilazyo yaku Nicæa, “yakajaya Tempele lya Mulawo ku Judea,” mbuli mbulyakabede, alimwi amilazyo yansiku yokwa Mozesi yakali kululamika akweendelanya bweende bwa mwezi azuba, akubikka mucibaka cayo akubalila ciindi ciyeeme kubuzuba bweelene abusiku, mpoonya kuzwa waawo mwezi uuzwide kumweka wakali kutobela wakasalwa kuba ngo mwezi wa pasika. Kuzwa ambaakani aciindi eeyo, cikombelo ca [Katolika] cakalibambila kkalenda lyaco akulibikkila pobwe lyaco lya Isita. Ncintu cuubauba kwiide kulangila atala nciwakali kwiiminina ncobeni Muswaangano waku Nicæa alimwi ancociiminina eeco kunzila yakubalila ciindi akataa baJuuda, nkaambo nokuba kuti cikombelo cakali kuyandisya kuyaamuka kubalila ciindi kwaba Juuda, akutobela pobwe likonzya kusezyegwa, pele mukuya kwaciindi, kwakalibonya kuti mapobwe aaBuJuuda abu Katolika akali kutalikila kubalilwa aciindi comwe – . . . ciindi nobweelana buzuba abusiku.20\n“Kutegwa akamantanye Bakomba mituni a Bana Kristu, Loma, katandila makanze aakwe mbuli lyoonse, wakabweza ntaamu yakuswaanganya mapobwe aabana Kristu amapobwe aa Bakomba mituni, alimwi, kwiinda mukupelengusya kubalulula akubambulula kkalenda, cakalibonya kuti tacili cintu cikatazya kuswaanganya Kukomba mutuni a Buna Kristu – oobo lino bwakanjombede mukukomba mituni . . . kuti bajane mumaanza akweendela antoomwe.”\nAlexander Hyslop, The Two Babylons, p. 105, emphasis supplied.\nBasicikolo Bakatolika balaazyi kabotu makani aaya. Ncenciceeci ibbuku lilaa mutwe wakuti American Catholic Quarterly Review ncilyakasimba kaambo kaambilizya kuti: “Insondo...ncintu cakalengelezygwa a Cikombelo ca Katolika kakwiina bumbi pe.”21 Nanka bulembedwe mubbuku lilaa mutwe wakuti Ecclesiastical Review:\n“Balo [Basikutongooka] bayeeya kuti mulimo wabo kubamba Nsondo akwiisetekanya. Nkaambo nzi? Nkaambo Cikombelo ca Katolika mbocibaambila kuti bacite oobo. Kunyina akaambo kambi pe . . .Kubamba Nsondo aboobo mulawo wabupaizi wiimpene kumulawo wabulemu bwakujulu wakubamba Nsabata . . . Ooyo wakabamba mulawo wa Nsondo. . . Ncikombelo ca Katolika.”22\nEeci ncintu ciyandika kapati nkaambo cipa bumboni akutondezya kuti Nsondo tabuli buzuba oobo naakabuka kuzwa kubafu Mufutuli Yahushua. Nokuba kuti babamba Nsabata-Mujibelo lyoonse basiminide kwaamba kuti mulawo wane uciliko alimwi kunyina makani ku Mwami Yahuwah kufumbwa buzuba oobo muntu mbwasala kuti akombe, bunji bwabantu bakomba mu Nsondo balauntuluzya kutaminina kwamusyobo ooyo akwaamba kuti, “Ime ndakomba kufumbwa abuzuba mazuba woonse.”\nOoku kutwanga kuli boobo kuyeeme mukbula luzyibo. Cintu citaanzi ncakuti, mulawo wane tawaambi buyo kuti kweelede kukomba mubuzuba bwaciloba. Ulaambilizya akuti takweelede kubelekwa mulimo mubuzuba bwaciloba, mulimo weelede kucitwa mumazuba aali cisambomwe amvwiki. Kuyungizya waawo, kaambo kapedwa kukomba mu Nsondo kasimpidwe mukutwanga kwakuti Nsondo mbobuzuba naakabuka kuzwa kubafu Yahushua. Nokuba boobo, mbuli mbotwabona kale, Mufutuli taakali kukonya kubuka kuzwa kubafu mubuzuba oobo. Buzuba bwa Nsondo tabukwe ncobwiiminina mubupaizi nkaambo nciyanza ca Cikombelo ca Katolika caku Loma, mbweenya mbuli mbubakazyi lyoonse.\nMulembi muna Katolika uumwaya milumbe muli sikapepele, Patrick Madrid.\nAbalo basicikolo ba Katolika balizyi masimpe aaya. Patrick Madrid wakali mulembi wa Katolika waku Amelika, uukobelela cikombelo, alimwi uumwaya milumbe muli sikapepele. Mubuuba bwa Mukazi Maziba 5, 2006, Madrid wakalaa mulimo ku EWTN, Ŋanda Yaluwo ya Katolika Munyika. Lino nikwakali ciindi cakwiingula “kufumbwa mubuzyo” muli sikapepele, umwi wakali kuswiilila wakatumina luwaile akubuzya mubuzyo. Mukwaakwe wakmuntu ooyo wakali kutumina luwaile wakamwaambide kuti Cikombelo ca Katolika cakacinca buzuba bwa Nsabata kuzwa Mujibelo kuya mu Nsondo. Madrid wakapa bwiinguzi “busendekezya”zyabukatolika kuti alulamike kaambo kakuti lino tacicili cintu ciyandika kukomba mu Nsabata yamu Bbaibbele, eeco cakayubununa kuti walo wakalizyi kale makani aamisela yoonse aceeco cilembedwe mu Mangwalo. Walo wakati:\nEeco ncaatakamvwisya mukwaakwe ncakuti Cikombelo Cakatolika tiicakacinca mulawo wa [Nsabata]. Cikombelo ca Katolika cicibamba mulawo wakubamba Nsabata akwiisetekanya, pele cicita cintu eeco mubuzuba bwa Simalelo, alimwi abalo bana Kristu bataanzi bakasezyela kubamba mulawo ooyo kuzwa Mujibelo kuya mu Nsondo.\nCintu citaanzi ncakuti, nkaambo kwakaba kwaandaana akataa zintu ziyandika kutobelwa mu Cizuminzo Cakale: zipaizyo azizuminano zya Mozesi eezyo zijatikizya kukomba mu Nsabata akupaizya banyama, azimwi mbuli zyeezyo. Alimwi bakali kuyanda kutondezya kuti Buna Kristu buliimpene kuzwa ku buJuuda. Bwakazyila ku BuJuuda, pele bwakaliimpene kuzwa kuli mbubo. . . . . Kusekelela kubuka kwa Simalelo alufu Lwakwe mubuzuba oobo naakabuka kuzwa kubafu ncintu cilobonya kwiinda kululama.\nAcimwi cintu ncotweelede kwiibaluka ncakuti, kkalenda lyesu ndyotutobela, kusanganya aba SDA, talili buyo kkalenda lyakabambwa a Cikombelo ca Katolika, pele ndikkalenda liyeeme kumwaka uutobezya zuba luzutu, kutali mwaka uutobezya mwezi. Alimwi kkalenda lya BaJuuda eelyo lyakali kubambwa muciindi ca Kristu litobezya kkalenda libelesya mwezi uubonwa ameso, eelyo kkalenda ndifwaafwi kwiinda kkalenda litobezya zuba luzutu.\nAboobo cintu cizilula maanu ncakuti, abalo ba SDA lwabo tabakombi mubuzuba bwa Nsabata bwini oobo bwakali kukomba bana Kristu baciindi ca Kristu, nkaambo oobo buzuba buli mazuba manjaanji kwiimpana [kuzwa ku] kkalenda litobezya mwezi.23\nEeci ciiyo coonse ncipati kwiinda kuzwangana akataa Mujibelo a Nsondo. Cijatikizya nzila yabupaizi bwalweeno yoonse: kukomba mituni / kukomba zuba kakuzundana anzila iisalala ya kukomba kwamu Bbaibbele kwa Singuzuzyoonse.\nNkaambo Ime neekaleta antangalala twaambo toonse twa kkalenda lyamisela kumweembezi wa SDA mweenzuma, walo wakaumuna kwaciindi cilamfu. Kumamanino wakti: “Yebo uliluleme. Pele coonse Leza ncayanda ncakubamba buzuba bwaciloba kufumbwa kkalenda ndyobelesya.”\nIme ndakanyandwa. Kumvwa kaambo kali boobo ncintu cakakazya kufumbwa kaambo nkaakaambide kakuti Taata ulangila ndiswe kukomba mubuzuba bugaminina, buzuba busalidwe.\nZintu zisweekede mu Mangwalo\nKuli kulubizya kucitwa kutandila muntu uuli woonse uubala Bbaibbele. Nkulubila kujani ziindi zinjaanji alimwi taakwe mulandu. Ooku nkubizya kuti, eelyo bantu nobabala Bbaibbele, bacitila boobo kabalisamikide “mizeezo iibavwumbilide kumeso aabo.” Eeyo mizeezo yakazyila muziyanza alwiiyo ndobakayiya alimwi njemizeezo yeendelezya mbobayeeya ambobasandulula zintu nzyobabala.\nBana Kristu bakomba Mujibelo nokuba mu Nsondo nkaambo bayeeya kuti mvwiki mbwiibede mazubaano yakali kuzinguluka lyoonse kuzwa kaindi mumazuba aa Yahushua.\nKunyina nkocilibonya kapati cintu camusyobo ooyu kwiinda mumakani aa Nsabata. Nyika yoonse iliswaangene kubelesya kkalenda lina Gregory kuzwa ciindi ca 1940. Aboobo, ncintu cijanikajanika kuti eelyo bantu nobabala makani aa Nsabata mu Mangwalo, balo beezyeezya kuti aayo makani aamba buzuba bwaciloba mwavwiki yamazubaano: Mujibelo. Ooku nkweezyeezya, kulibide.\nCilikke ciimpene kataa kkalenda lyamu Bbaibbele akkalenda lya mazubaano cijanwa mubweende bwa mvwiki anzila yakupima ciindi iibelesygwa mukkalenda lyomwe-lyomwe. Mbuli mbotwaamba kale atala aawa, kkalenda lyamazubaano lilaa mvwiki iizinguluka kakwiina kulekezya. Eeci caambilizya kuti mwezi omwe utalikila mubuzuba bwiimpene bwamvwiki. Pele kkalanda lya Bbaibbele talili boobo pe. Mvwiki ya Kkalenda lya Mwami Yahuwah yakalikwiinduluka kutalika bupya mumwezi omwe-omwe. Alimwi, kkalenda lyamazubaano eelyo lyakabambwa kutobelezya zuba lilikke, talyeendelani amvwiki nokuba cintu cili buti cijanwa akataa zilengwa leza. Mukwiimpana, mvwiki yakkalenda lyokwa Yahuwah ilijatene kakwiina kulekezya ku zibeela zyamwezi uubonwa ameso.\nKunyina pe kampango nokaba komwe mu Mangwalo aaki kapandulula kkalenda lya Bbaibbele mbolyakali kubelesyegwa nkaambo: lwakali luzyibo lwakazyibidwe abantu boonse. Boonse bantu bakali kubelesya kkalenda eelyo. Tacili cintu ciyandika kupandulula kkalenda lina Gregory ndyomubelesya nkaambo muntu woonse uupona mazubaano ulizyi lwakwe mwini.\nNokuba boobo, kuli nzila zitondezya cintu eeco alimwi zitanteene mu Bbaibbele. Eelyo mulazyo wa Bbaibbele wakuti kaambo atalaa kaambo, mweengwe atalaa mweengwe, aawa kasyoonto, awaalya kasyoonto nuubelesyegwa kuyandaula kasimpe, kutalika kulibonya zintu zinjaanji ziimpene.\nMazuba Mataanzi aa Myezi Mipya\nIbbaibbele lijisi zibeela zinjaanji zyaambilizya misyobo yamazuba eeyo iitajanwi mu Kkalenda lyamazubaano: Myezi Mipya. Cilisalede kuti, kwakali nzila yaandeene yakupima akubalila ciindi yakali kubelesyegwa. Eeci ncecintu cilibonya mumvwiki ya Malenglo mubuzuba bwane: "Mpoonya Elohimu wakati, 'Akube mimuni mumweenya wakujulu kuti yaandaanye buzuba kuzwa kubusiku; alimwi ayibe zitondezyo zyaziindi zyamwaka, amazuba amyaka . . .' nkabela kwakaba boobo." (Matalikilo 1:14, 15, NKJV)\nIbbala lisanduludwe kuti “zitondezyo ” lizyila kubbala lyaci Hebulayo lyakuti owth, eelyo liiminina kuti citondezyo, ciibalusyo, cibonesyo, cikwankwani naa caando. Alyalo bbala lisanduludwe kuti “ziindi zyamwaka” lilaa mulimo mupati. Lizyila kubbala lyaci hebulayo lyakuti mo’ed eelyo lyaambilizya kuti ciindi cigantidwe naa ciindi camwaka, kapati pobwe. Lilabelesyegwa mubbuku lyoonse lya BaLevi / Bapaizi 23, kalyaambilizya mapobwe ookwa Yahuwah: “Alimwi Mwami Yahuwah wakaambila Mozesi kuti, Baambile bana ba Isilayeli, nkabela ubaambile kuti, Kujatikizya mapobwe ookwa Yahuwah, aayo ngomunikwaamba akusetekanya kuti mapobwe Aangu.” (Bapaizi 23:1-2, KJV) Ipobwe litaanzi lilembedwe lyakali pobwe lya Nsabata yabuzuba bwaciloba. Mpoonya amwi aakapedwe akali mapobwe aaciindi comwe amwaka.\n“Nkaambo mapobwe aabuJuuda akali kusikila muziindi zyakagantidwe, eeli bbala liyeeme kapati kumapobwe aayo . . . Mo’ed ndibbala libelesyegwa mukwaamba miswaangano yoonse yakubunganina kukomba. Lyakayeeme kapati ku civwuka cakupailila. . . ooko Mwami [Yahuwah] nkwaakali kuswaanganina abana ba Isilayeli muziindi zigaminina kuti ayubayunwide kuyanda Kwakwe. Ndibbala libelesyegwa kanjaanji kwaamba mbungano zyabantu bokwa [Yahuwah] zibungene kukomba.”24\nMusemo wakkalenda eelyo ndyaakabamba Mwami Yahuwah ku Malengelo nkweenda kwa mwezi. Muukweenda kulikke, mukonzya kupiminwa ciindi. Mulimo wini wakutobelezya bweende bwa mwezi wakali wakupima akubalila mazuba aasetekene akujulu! “Walo wakapa mwezi mulimo wakutondezya ziindi zyamwaka.” (Intembauzyo 104:19, KJV) Aawa alimwi, ibbala lisanduludwe kuti “ziindi zyamwaka” ndyakuti mo’ed, naa kuti, “mbungano zyabanru bokwa Yahuwah zyakubunganina kukomba.”\nMazuba mataanzi aaMyezi Mipya, akali mazuba aayandika kapati, kubaa mulimo, munzila yakubamba ciindi yamu Bbaibbele yoonse nkaambo akali mazuba aayendelezya matalikilo aamyezi amatalikilo aamvwiki. Nkaambo buyo kakuti ootu ntwaambo tutazyibidwe kubana Kritsu banjaanji, eeco tacaambi kuti basicikolo bana Kristu tabaazyi makani aaya abalo pe:\nMwezi wakali cibeela cakupima ciindi eeco cakayeeme ku mwezi uulibonya ameso. Ibbala lyaci Hebulayo liiminina “mwezi” lyakali kwiiminina akuti “mwezi” . . . Kaambo kakuswaanganya mwezi amwezi uulibnya ameso nkakuti matalikilo aamwezi lyoonse akali kutalikila mumwezi mupya. Mwezi wakali kubambwa kabootu-kabotu abantu bamu Bbaibbele. Eelyo niwakali kulibnya mbuli kapapa, wakali kutondezya kuti watalika mwezi mupya.\nMwezi mupya ulaa mazuba aali 29. Aboobo, kapapa kamwezi kakali kutaanguna kulibonya kakali kulibonya mazuba aali 29 nokuba aali 30 kawiindide mwezi mupya wakainda. Zimwi ziindi kapapa kamwezi tiikakali kulibnya nkaambo kamakumbi. Pele eeci cakali kulekelwa kuba boobo kuti mwezi mupya inga kutalaa mazuba aayindilila aali 30 kuzwa niwakainda mwezi mupya. Eeci ncecintu cakalesya kwiimpana kapati mukkalenda.25\nKuzinguluka kwa Mvwiki\nCintu ciimpene mukuzinguluka kwa mvwiki ncecintu ciindide cikatazyide kumvwisisya aakataa bantu aabo basoma kkalenda lyeendelezyegwa amwezi azuba.26 Alimwi, basicikolo bakalizyi kabotu makani aaya, nokuba kuti tiibakakonzya kukambauka milumbe iijantikizya twaambo ootu. Emil G. Hisrch, mucibalo cilaa mutwe wakuti, “Mvwiki: Kuswaangana Kwazibeela zya Mwezi” mubbuku lisandulula zintu lya BaJuuda, walo wakati:\nImvwiki yamazuba aali ciloba iliswaangene aciindi cakuzinguluka kwa mwezi uulibonya ameso, yalo ilaa cibeela cane mukuzinguluka ooko. Zibeela zyone zyamwezi zyakali kubelesyegwa kapati akataa ba Hebulayo abantu bansiku bamwi; pele takuzyibidwe naa yakazyila akataa bantu aabo. Tacili cintu ciyandika kweezyeezya kuti mvwiki yakazyila kuli baku Bbabbuloni, nkaambo ncintu cikonzyeka akwaamba kuti kulangilizya zibeela zyone zyamwezi ncecaasolweda ba Hebulayo bakali kutuntulika munkanda kuti batalike nzila yakulipandawida ziindi zitobela buzuba bwa mwezi mupya muzibeela zyone zilaa maziba aali ciloba . . . Cintu ciyandikisya kwaamba ciyandika mu [Bapaizi / BaLevi 23:15] ncakuti mvwiki zya Pentekkositi zyeelede kuba “zikkwene”(“temimot”) eeco cilaambilizya akuti mvwiki zilakonzya kubalilwa munzila eeyi akunyonganya mulazyo ooyo.\nEeci cintu cakwiinduluka kwaamba cilakondelezya, kutaanguna, nkaambo cilaswaanganya mvwiki yansiku kuzibeela zyamwezi; alimwi cabili, citondezya mbokweelede kubalila mazuba kusikila ku Pentekkositi kakuyandika mvwiki “zikkwene” pele eeco citondezya aanga mvwiki iizinguluka kakwiina kulekezya inga tiiyakonzya kukkwanya kubalila mvwiki zikkwene boobo pe.\nBumboni buli mu Mazuba Aapedwe\nNkaambo buzuba butaanzi bwamwezi omwe-omwe (buzuba bwa Mwezi Mupya) lyoonse bwakali kwiinduluka kutalika mulongo wamvwiki lyoonse, Nsabata yakali kusikila mumazuba ngeenya aamwezi uuli woonse uutobezya mwezi uubonwa ameso. Buzuba Butaanzi bwa Mwezi Mupya bulaandeene, pele mbuzuba bwakukomba. Aboobo, buzuba bwabili bwamwezi omwe-omwe, bwakali buzuba butaanzi kutalika kubeleka milimo. Nokuba mu Kkalenda lina Gregory, tulajana ciindinaciindi mwezi uubalidwe munzila eeyo. Ngooyu mukonzyanyo, Mukubwe Kaangala 2017 wakali mwezi umwi wamusyobo ooyo:\nCilikke cintu ciimpene akataa Mukubwe Kaangala 2017 wakkalenda lina Gregory, amyezi ya Kkalenda litobezya zuba amwezi ncakuti oobu mbobweendwe bwa myezi / amvwiki zyamwezi uuli woonse uujanwa mukkalenda libelesya mwezi-azuba. Nkaambo buzuba butaanzi bwamwezi omwe-omwe bwakali buzuba bakukomba bwa Mwezi mupya, aboobo buzuba bwaciloba lyoonse bwakali kusikila muli bwa 8th, 15th, 22nd abwa 29th bwamwezi weendelezyegwa a mwezi uulibonya mumeso. Eeci ncitu citabilidwe mukasimpe kakuti lyoonse nokwaambwa buzuba bwa Nsabata mu Mangwalo, eeyo Nsabata yakali kusikila mumazuba aayo. Kuyunguzya waawo, kufumbwa nokupedwe buzuba bwa Nsabata bwaciloba, oobo buzuba bulakonzya kujanwa mutumpango tuli mumbalimbali tuswaangene akaambo aako. Alimwi oobo buzuba busikila mumazuba aapedwe atala aawa. Eeci tacili cintu cikonzya kuba boobo mu kkalenda litobezya mvwiki iizinguluka lyoonse kakwiina kuyozya.27\n“Kufumbwa acibeela ca Bbaibbele aawo mpokwaambwa Nsabata a Myezi Mipya, buzuba bwabili bwamwezi lyoonse bwaambwa kuti mbobuzuba butaanzi bwakubeleka milimo, alimwi mazuba aa 8th, 15th, 22nd a 29th aamwezi ngamazuba aa Nsabata kakwiina kugwisyila nokuba bomwe!”\nJohn D. Keyser, “Bumboni bwa Bbaibbele bwa Nsabata Iibelesya Mwezi azuba .”\nIcintu cikondelezya ncakuti, aabo bantu bakatazyidwe kapati kumvwisisya akutambula kasimpe kakuti Mujibelo tiili Nsabata yamasimpe mbabantu aabo bazyi kabotu eeyo Nsabata ncoyeelede kubambwa akwiisetekanya: aabo bakomba Mujibelo balizyi kale. Balo balatwanga kuti, “Leza kunyina nanga wazumizya kuti Nsabata ilubwe! Ncintu citakonzyeki eeco! Aboobo Mujibelo mweelede kuba Munsabata!\nKukazyanya kwamusyobo ooyu nkwabumpelenge. Kuleka buyo kuti Mujibelo inga mwatondezyegwa kuti teesyi Nsabata yamasimpe, pele mu Mangwalo amwalo, Yahuwah Lwakwe waambilizya kuti Nsabata iyoolubwa alimwi Walo nguuyoolomya kulengelezya kuti ulubigwe!\nMushinshimi Jelemiya, walilauka ziyanza zisesemya eezyo zyakanjilauka munzi wa Jelusalema eelyo niwakafumpwa abana Bbabbuloni. Pele nkaambo “Bbabbuloni” ncitondezyo cabupaizi bwalweeno, Jelemiya mukulilauka kwakwe wakaambilizya acishinshimi citondeka kuciindi eelyo luzyibo lwa Nsabata yansiku ntaanzi, nolwakasweeka ncobeni.\nYahuwah wakali nsinkondo: Walo wakamena mukowa wa Isilayeli, Walo wakabbizya mimnzi yabami yakwe yoonse: walo wakadilimuna mayake aakwe alaa nguzu, akuyungizya mumwaana Juuda kulilauka akukweema.\nAlimwi wakabanyanga civwuka Cakwe, kubaanga wakali muunda: Walo wakamwaya masena aakubunganina: Yahuwah wakalesya mapobwe aasetekene a Nsabata kuti zilubwe mumunzi wa Ziyoni, alimwi wakasulaika mubukali Bwakwe mwami amupaizi. (Malilo 2:5-6, KJV)\nAawa teesyi abusena alikke mu Mangwalo aawo Mwami Yahuwah mpalailila kuti uyocita kuti Nsabata ikalubwe. Ibuku lya Hosiya alyalo lilatondezya kutasyomeka kwabantu bokwa Yahuwah eakubeelanya kumukanitu ooyo wkaatalika kuvwuula abamambi bwakwe. Mwami Yahuwah ngomwaalumi wabulemu wa basyomi. “Nkaambo Mulengi wako nguukubamba mbuli mulumi wako, Mwami Yahuwah Singuzuzyoonse wamakamu, ndezina Lyakwe. Uusalala wa Isilayeli ngo Munununi wako. Ngonguwe wiitwa kuti Leza wanyika yoonse.”(Izaya 54:4)\nKwiinda mukucengulukila kubukombi bwalweeno, “nabwiinga” ookwa Yahuwah (basicikombelo) tiibakasyomeka kuli Nguwe pe.\nKuli zisyomyo zinjaanji zilibotela zilembedwe mucaandaano cokwa Hosiya. Swebo tulayanda kubala zisyomyo eezyo; tulayandisya kuzyoompolola. Pele zyeelede kubalwa mubwini, alimwi mubwini zyeelede kusinganya boofu bwamoza.\nNobana bangu, amubakombelezye banyoko, nikuba kuti tabacili bakaintu bangu, ambebo nsicili mulumi wabo pe. Amubakombelezye kuti baleke bwaamu bwabo, babuleke buvwuule bwabo. Bataleka kucita boobo, njoobasamununa kuti bakacaale mbubakazyalwa.\nAlimwi ndiyooba cita kuti bakabe mbuli cimpayuma, bakabe mbuli nkanda, njoobajazya nyota. Taakwe nenjoobabeda luse bana babo, nkaambo tabasyomeki. Banyina tabasyomeki, aabo bakabazyala bakali kucita zijazya bweeme.\nBakati, “Ndainka kubamambe bangu, nkaambo mbabandipa kulya amaanzi, zisani zyaboya abutonje, mafuta, awaini. (Hosiya 2: 2, 3, 5, KJV)\nCisubulo cabumambi bwakuomba mituni? Bakanyangwa cipego ca Nsabata:\nKuciindi eeco njootondezya bwaamu bwabo kubamambe babo, nkabela taakwe naba omwi uyoobavuna kuzwa kunguzu zyangu.\nNjoomanya lutangalo lwabo loonse, mapobwe aalikkala mwezi amazuba aamasabata, aambi oonse ngabasalide. (Hosiya 2:10-11, KJV)\nÏmyezi Mipya”” ilisalazyidwe kuti ijanwa mukkalenda oomo Nsabata a “mapobwe aasetekene” (mo’edim) mwaakonzya kubalilwa. “Cakali cintu cakuzyibilana abupaizi bwakukomba mituni eeco cakapa kuti cikombelo cabuna Kristu cisweekelwe bwaapositolo busalala. Eeco cakajulwida mulyango kulucengo lwamusyobo uuli woonse ookwa Saatani. Pele mukutabikkila maanu kuyobola kasimpe, abalo bantu bokwa [Yahuwah] bakasweekelwa kasimpe. Eelyo kasimpe kakujulu nokatakkomaninwi mbuli mbokweelede, Mwami [Yahuwah] ulakagwisya; Walo nguulengelezya kuti kalubwe kasimpe aako.”28 Alimwi eeco ncecaacitika ncobeni.\nKutobelezya mvwiki yabakomba mituni kwiinda mukuswaanganya bupaizi anguzu zyamfulumende mumusela wane ncecakaleta kupenzyegwa kuli boonse aabo bakacili kuyanda kulamatila ku Kkalenda lya Bbaibbele. Mbuli Robert Odom mbwaakaamba mumulumbe wakwe wakucikolo ulaa mutwe wakuti, Nsondo mu Bukombi bwa Mituni bwaku Loma: “Kulangikaanga kuli busongo bwakali kweendelezya atalaa bakomba mituni cakuti bwakeendelezya zintu kusikila mvwiki yabakomba mituni yatalika kutoobelwa aciindi ceelede kutegea ciyanza cakukomba zuba ciinda zyoonse citalike akusumpula buzuba bwa zuba kuti bulisetekene kwiinda woonse. Ncobeni eeci tiicakalicitikila buyo aanga nintenda.”29\nOoku kusanduka aasyoonto-syoonto kuzwa kubwaapositolo buna Kristu, kuyoosikila ku Buna Kristu buvweledwe a kukomba mituni, ncecaaletelezya kubula luzyibo kuliko mazubaano mumakani aa kkalenda liluleme lya Mulengi. Mvwiki iizinguluka kakwiina kuyozya ilataaluka kuya musyule lyamusela cakuti, kuyeeyelwa kuti imvwiki iizinguluka kakwiina kuyozya yakaliko lyoonse. Pele masimpe aamatalikilo aa kkalenda lina Juliyasi aajanwa mumisela yaandeene naakalubwa, mpoonya twaambo twamusyobo ooyu twakatalika kubelesyegwa “kutondezya”kuti Mujibelo nje Nsabata yamu Bbaibbele: akuti kkalenda lyamazubaano lina Gregory lilaa mvwiki iizinguluka kakwiina kuyozya ilaa mazuba ciloba, aboobo nkokuti mvwiki zyakali kuzingulukana lyoonse kakwiina kulekezya. Ategwa nkokuti Mujibelo, mweelede kuba nje “Nsabata yabuzuba bwa ciloba” ya mulawo wane.30\nKkalenda lya Kujulu\nMuamngwalo woonse, Nsabata ilayandika kapati. Kuzwa ku Matalikilo kusikila ku Ciyubunuzyo, kuli kanweba kagolide, kajatanya kulyookezya kokwa Yahuwah ooko kwakasyomezyegwa kuli boonse. Tacili cintu camaanu kuyeeyela kuti Mulengi, Uulela majulu anyika, kuti taakabikka nzila yakubalila ciindi eeyo muntu naba ni, kufumbwa nkwabede njanga wabelesya nzila eeyo kuti azyibe nobusika buzuba bwa Nsabata. Atuswe ciya aawa; aaka nkaambo kalulamikidwe ncobeni eelyo umwi mweembezi wakali kubamba Nsabata Mujibelo nakaangwa amasilikani aa KGB akuwaalilwa muntolongo mucindi cabulelo bwa Soviet. Kutaanguna, bakamujalila mukaanda kakukkala muntu olikke. Mpoonya aakale wakatuminwa kuntolongo yakusubwidwa kusikila wafwa. Walo wakabambilila kubalila kufmbwa buzuba bwakainda kutegwa azyibe notiikasike buzuba bwini bwa Nsabata. Mukya kwaciindi, wakayimpya kubalila mazuba akusweekelwa ciindi. Kufumbwa naa wakanetuka kwaciindi cikubwene nkaambo kakuumwa akusubulwa, nokuba kuti kwakamucitikila cintu cimwi, tacikwe makani eeco. Kufumbwa caalengelezya kuti alube, kumamanino wakalubila lyo abuzuba bwamvwiki.\nMa nobantu, bakamuseka basikalumamba akutalika kumufubaazya! Bakamusubula calunya. Alimwi walo wakapenga ncobeni mumoyo wakwe. Walo wakali kumuyanda Mwami Yahuwah alimwi wakali kuyanda kumulemekezya. Walo wakali muntolongo nkaambo waakaka kuleka kutobela ncaakali kusyoma. Alimwi lino, taakacili kukonzya kuzyiba kuti mbubuli buzuba bwa Nsabata, hena bwasika kale naa ubeleka mulimo mubuzuba oobo.\nEecincecitobela kuti muntu katakwe luzyibo lwa Nsabata yamasimpe a kkalenda lyamasimpe lyokwa Yahuwah lyaku Malengelo. Takuli kuaynda Kwakwe kuti muntu uuli woonse acaale katakwe luzyibo. Alimwi taakasiila ba Adamu a Eve kapepa kasyoonto kakuti balamatike ataa cisamu kutegwa batayimpyi kubalila mazuba. Cintu ciyandisi boobo inga tiicalekelwa kubikkwa mukantu kasyoonto boobo kakonzya kunyonyooka nokuba kupindulwa!\nKoibaluka kuti, Yahuwah ngo Sikabumba wazintu Zyoonse. Walo kunyina naakeelede kupa ba Adamu a Eve kakkalenda kalembedwe atalaa kapepa kakonzya kupya mulilo. Walo wakasimpa nzila Yakwe yakupimya ciindi Cakwe muzilengwa leza zyakwe akuzyaanzika mumweenya wajulu ooko nkobakonzya kulibonena ameso boonse bantu kufumbwa nkobakkede atalaa nyika.\nMulimo wamwezi mukkalenda lyabulemu ulisalazyidwe kwaambwa mu Ntembauzyo 104:19 amu Matalikilo 1: 14-15. Mulimo wamwezi uutacinci ulipedwe amuntembauzyo imwi: “Unokwaanzikidwe lyoonse alyoonse mbuli mwezi, kamboni uusyomeka uuli mujulu.” (Intembauzyo 89:37, KJV)\nMbweenya mbuli mbotali cintu cabusongo kuti Mwami Yahuwah inga wasyomezya kusunga luzyibo lwa nzila yakupimya akubalila ciindi akapepa kakonzya kupya mulilo nokuba kuzauka akunyikila mumeenda, nokuba bbwe likonzya kwaanduka, mbweenya buyo tacili cintu cabusongo kuyeeyela kuti Walo inga walekela kusunga akubalila buzuba Bwakwe bwa Nsabata iisetekene kuli sinkondonyina, Lusifa. Pele oobo mbobweende bwazintu, eeco ncecicitika, eelyo muntu nabwene bumboni bumutondezya kuti tacili boobo, pele kadadanyana kuti Mujibelo nje Nsabata yabuzuba bwaciloba yamu Bbaibbele.\nKkalenda lina “Gregory” lyamazubaano libelesya zuba luzutu, ncintu cakaanzwa apoopo. Lyakapedelezyegwa azina lyakuti Poopo Gregory XIII! Eelyo nilyakataanguna kujuzyigwa akataa bantu, kwakali buyo masi otatwe aakalitambula alimwi aayo akali masi aa Katolika. Amwi masi akalikaka kkalenda eelyo nkaambo kakuba lina Katolika.\nAlimwi, kkalenda lina Juliyasi alyalo tiilayakali kwiinda kululama nkaambo alyalo lyakali kkalenda libelesya zuba. Lilikke buzyo kkalenda libelesya mwezi-azuba antoomwe ndelikonzya kuganta ncobeni mazuba aasetekene aamasimpe aakukomba ookwa Yahuwah, mazuba aasalidwe kujulu kuti nziindi zyakupaila.\nCiindi coonse ciyeeme kubweende bwazintu. Aboobo, kuli buyo misyobo yamakkalenda yone. Kufumbwa kbalila ciindi kuyeeme kunzila imwi akataa zitobela eezi:\nNyenyezi: Makkalenda aatobezya nyenyezi ayeeme kubweende bwanyenyezi. Kkalenda lyaba Hindu libelesya kweenda kwa nyenyezi abweende bwazuba mukupima akubalila ciindi.\nZuba: Mumakkalenda aabelesya zuba, mwaka uyaamikide ciindi mumusinzo weenda zuba kuti lizyokele abusena mpolyaatalikila kuzinguluka ziindi zyamwaka, naa mazuba aali 365 days. Ikkalenda lina Juliyasi a kkalenda lina Gregory njemikonzyanyo yakupimya zuba luzutu kubalila ciindi. Mukkalenda libelesya zuba, kunyina pe mvwiki nozyeendelana acilengwa leza cili coonse.\nMwezi: Kkalenda libelesya mwezi liyeeme kuzibeela zyamwezi uulibonya ameso ulikke. Nkaambo kakuti ciindi cakuziguluka kwamwezi citola mazuba aali 354, ooyo mwezi mufwaafwi kwiinda mwaka wakuzinguluka kwazuba ulaa mazuba 365.Mukkalenda litobezya zuba lilikke myezi ilasensela akataa ziindi zyamwaka. Ikkalenda libelesyegwa aba Mozilemu ndikkalenda litobezya mwezi luzutu, ncenciceeco mwezi wa Ramadan ncuusensela kugama musyule mumwaka , kuzw mwaka omwe kuya kumwaka uutobela.\nKkalenda libelesya Mwezi-azuba: Makkalenda aabelesya zuba amwezi antoomwe ngamakkalenda aazwidilide kululama akataa makkalenda woonse aabelesyegwa. Kuzinguluka kwa mvwiki amyezi kuyeeme mubweende bwa mwezi uulibonya, kakuli mwaka uyeeme kubweende bwa zuba. Kkalenda lya Bbaibbele ndikkalenda libelesya mwezi azuba.\nKasimpe kakatantaana akuvwikkilwa kunsa lucengo amanjezyeezya cakuti ncintu ciyandika kujata camba akubambilila kabotu-kabotu kufumbwa kantu kaambilizya “tumpango twakasimpe” kasweekede. Nokuba boobo, mujulu lizwide nyenyezi kucili zintu zyobile zilaa bumboni zigwasyilizya kuganta kakwiina kudonaika kuti Mujibelo tiili Nsabata yamu Bbaibbele. Eezyo zintu mbuzuba bwakukankaminwa, a Mweengwe wakubalila Mazuba aanyika.\nBuzuba bwa Kukankaminwa\nKusiila kumbali woonse manjezyeezya aakuti kuli musena “uutakwe mupati cintu mujulu”, ciindi lwaco, cileenda lyoonse. Ncenciceeco mantu bamazubaano ncobaalilwa kumvwisisya nzila yakubalila ciindi oomo mvwiki mwiitayozyi kuzinguluka. Aboobo, baanka kuyeeyela zintu munzila yakkalenda lyamazubaano akwiibaluka zintu mbweenya oobo.\nNgooyu mukonzyanyo wa Nkondo ya Marathon. Buzuba bwaambwa kanjaanji kuti niyaacitika nkondo eeyo mbwa Ivwivwi 12, 490, B.C.E. Tee wabona kaambo kaliko aawa? Kuli zintu zinjaanji zilaa kaambo mubuzuba oobo. Citaanzi ncakuti, kkalenda lina Gregory tiilyakaliko mumwaka wa 490 B.C.E. Kuyungizya waawo, nokuba kuti kkalenda lina Juliyasi lyakalaa mwezi wiitwa kuti Ivwivwi, oobo buzuba buli musyule lyaciindi kwamyaka iili 450 kalitaninga akusika kkalenda lina Juliyasi!\nCamamanino ncakuti, mwezi wa “Ivwivwi” tiiwakaliko mu kkalenda lyaba Giliki mumwaka wa 490 B.C.E. Ikkalenda lyaba Giliki, mbweenya mbuli kkalenda lya bana Isilayeli baciindi eeco, alyalo lyakali kubelesya zuba amwezi alimwi kakuli kwiimpana akataa minzi yaba Giliki. Myezi yamnzi waku Anthens yakali kwiitwa kuti:\nKkalenda lyakaindi lyaba Giliki kuzwa mumwaka wa c.a. 1600 B.C.E.\nAmubone kuti kunyina mwezi wiitwa kuti “Ivwivwi” akataa myezi eeyi! Ino caamba kuti Nkondo ya Marathon yakacitika mu Ivwivwi 12?\nKubelesya kkalenda libelesya mazuba kalitaninga sika kkalenda lini lilaa mazuba aayo ncibelesyo cilaa mulimo. Ncintu cigwasya bantu bamazubaano kuti bamvwisisye, kweendelanya akkalenda lyamazubaano, eeco cintu nicakacitika ncobeni. Kubalila kuya musyule katubelesya mazuba aakkalenda lyamazubaano ncintu ciitwa kuti kubelesya kkalenda liciyoobambwa kumbelaa mazuba Kkalenda lyamusyobo ooyu ndikkalenda litaaluka kuya musyule lyaciindi nilyatakaninga akubambwa. Nokuba kuti eeco ncintu cilaa mulimo, muntu uleelede kuzyiba nocicitika cintu eeco. Basyomi bamazubaano bakasoleka mazuba manjaanji kubalila mazuba kusikila kuciindi ca Mufutuli Yahushua, kutegwa “batondezye” kuti Walo waakankaminwa muli Bwasanu. Abamwi bakasoleka “kutondezya” kuti Kristu wakagagailwa muli Bwatatu.\nMbulimbutwatondezya kale, zyoonse eezyo nzintu zyobile zitakonzyeki kucitwa nkaambk kakuti woonse mazuba obile aa “Bwasanu” a “Bwatatu” taakaninga sanganyigwa mukkalenda lina Juliyasi. Mumazuba aayo Yahushua naakali kupona atalaa nyika eeyi, kkalenda lina Juliyasi lyakali kubelesya mvwiki iilaa mazuba lusele. Aboobo, kufumbwa muntu uutaminina kuti Mufutuli wakaaba buumi Bwakwe muli Bwasanu nanka Bwatatu, uyaamikide mazuba aayo mukupeekezya kubalila mazuba kujokela musyule kumwi kabelesya kkalenda lyamazubaano pele lyatakaliko ciindi eeco nizyaacitika zintu eezyo.\nCili masimpe nokuba boobo, kuti Yahushua wakakankaminwa mubuzuba bwacisambomwe bwamvwiki. Bapaizi 23 bapede buzuba oobo kuti bwakali buzuba bwa Pasika: “Mubuzuba bwakkumi abwane bwamwezi mutaanzi kumazuba ngu pasika ookwa Yahuwah.” (Bapaizi 23:5, KJV) Mukkalenda libelesya mwezi-azuba antoomwe, buzuba bwakkumi abwane bwamwezi uuli woonse, lyoonse busikila mubuzuba bwacisambomwe bamvwiki. Aboobo, kakwiina kudonaika, Mufutuli, Yahushua wakafwa ncobeni mubuzuba bwakasolweda Nsabata yabuzuba bwaciloba.\nNkakaambo keni aaka basilutwe baJuuda ncibakakumbila Pialto kuti abakompoole maulu aabo balombwana bakagagaidwe, kutegwa bafundilile kuleleenga ampanda akufwambaana kufwa akuzikkwa mbweenya buzuba oobo: “BamaJuuda aboobo, nkaambo oobo bwakali buzuba bwakulibambila, kutegwa mibili itakajaniki kiicili ampanda mubuzuba bwa Nsabata, (nkaambo eeyo Nsabata yakali Nsabata mpati,) bakakombelela Pilato kuti abakompoole maulu alkutibatolwe kooko.” (Johane 19:31, KJV)\nBuzuba butobela Pasika tabuli buyo buzuba bwaciloba bwa Nsabata, pele mbuzuba butaanzi bwa Pobwe lya Cinkwa Citakwe Mimena. “Mpoonya buzuba bwakkumi amusanu bwa mwezi ngweenya ooyo ndipobwe lya cinkwa citakwe mimena kuli Yahuwah: mazuba aaliciloba inywe mweelede kulya cinkwa citakwe mimena.” (Bapaizi 23:6, KJV) Mumajwi amwi ooku nkkwaamba kuti Nsabata “iisumpukide”.\nBasicikolo banjaanji balazwangana atalaa makani aamwaka nikwakali kukankaminwa nkaambo, lyoonse alyoonse bayandaula mwaka ooyo uulaa buzuba bwa kkumi abwane (14th) bwamwezi uutobezya mwezi (Pasika wa Abibu 14) oobo bweendelana a Bwasanu bubalilwa kujokela musyule kababelesya kkalenda lyamazubaano pele lyatakaliko ciindi eeco. Kubalila ciindi kubelesya zilembedwe aba Syaazyibwene Banyenyeezi baku Amelika aabo batobelezya zilengwa leza mumweenya wakujulu, ncintu cikonzyeka kutondezya kuti buzuba bwa 14th bwamwezi uutobelezya mwezi uulibonya tiibwakali kukonzya kusikila muli Bwasanu oobo bujanwa kubalila mazuba kujokela musyule lyaciindi kumwaka wakukankaminwa kwa Mufutuli: 31 C.E.31 Aaya masimpe aayobwedwe mumweenya wakujulu, alimwi aakonzya kubalilwa nkaambo taacincide akasyoonto pe.\nYahuwah naatakasiya musela wamamanino kuutazyibide twaambo tulemu boobu. Walo wakabikka mulazyo yabweende bwa nyenyezi kutegwa swebo tukonzye kuzyiba kakwiina kwiimpya akubala bweende akuzinguluka kwa mwezi mumyaka iili 2,000 yakainda! Alimwi oobu bweende bwa mwezi, kuti bwanjizyigw amukkalenda libelesya mwezi-azuba akweezyekwa kukkalenda lyamazubaano, ncintu citondezya cakumaninina kakwiina kudonaika kuti Mufutuli Yahushua, nokuba kuti wakagagailwa mubuzuba bwacisambomwe bwamwezi uutobezya mwezi uulibonya, oobo buzuba tiibwakali buzuba Bwasanu naakakankaminwa.\nEeci ncintu cilaa mulimo ncobeni nkaambo ciyungizya kutondezya twaambo tobile:\nInsabata yansiku eeyo yakali kusekelelwa muciindi ca Mufutuli naakakankaminwa tiiyakali Mujibelo;\nBuzuba bwakubuka kwa Yahushua— aako kaambo kapedwa kukombela mu Nsondo—tiibwakali Nsondo pe.\nOotu twaambo tobile tilikke tutondezya kulubila kuli mukubalila mazuba aakukomba eelyo muntu nabelesya kkalenda lyamazubaano litobezya zuba luzutu. Mujibelo teesyi Nsabata yamasimpe yansiku iijanwa mu Bbaibbele, alimwi ayalo Nsondo teesyi buzuba naakabuka Yahushua, nkabela oobo tabuli buzuba muntu nayelede kukomba kayeeyela kuti mbuzuba bwakubuka kuzwa kubafu.\nMweengwe Wakupimya Ciindi muNyika\nMweengwe wakupimya ciindi Munyika ngumwi akataa bumboni busesya, oobo butondezya kuti kkalenda lyamazubaano talikonzyi kujana buzuba bululeme bwa Nsabata yamu Bbaibbele. Ooyu mweengwe wakabambwa amuntu mbweenya akkalenda lyamazubaano alyalo. Ncintu cakuliyeeyela mumutwe alimwi ooyo mweengwe wakapindaulwa ziindi zinjaanji mukusoleka kuululamika akujanya mpindu mumakwebo.\nAwalo Mulimo waba Syaazyibwene ba Lwizi a Mweenya wakujulu mu makwebo aaku Amelika ulazuminizya kuti ooyo mweengwe ngwakulengelezya buyo kumwi kabaamb kuti:\nMweengwe Wakupimya Ciindi munyika, wakabambwa mu 1884, ulataaluka akataa lwaanje lwa Pacific akutunginizya 180 madigilii kugama kumusanza akunyika atalaa Nyika. Ubikkidwe kulaale amweengwe wa prime meridiani—ooyo uutalikilwa kubalila ciindi wakabikkwa ku Greenwich, England, mu 1852.\nMweengwe wakubalila Mazuba Munyika ubelesyegwa kuba “mweengwe waandaanya”mazuba obile aakkalenda. Eelyo yebo nokosola mweengwe ooyo, inga waba mweenzu wiingaila akataa mazuba! Kuti wakosola mweengwe oouyo kogamika lweendo lwako kuya kumbo, ulacaala musyule kwabuzuba bomwe; kuti wakosola mweengwe ooyo kogama kujwe yebo nkokuti “wapiluka musyule lyaciindi”.\nNokuba kuti wuulikidwe zina eelyo, Mweengwe Wakubalila Mazuba Munyika tuubikkidwe mumulawo pe alimwi masi woonse alaangulukide kulisalila mazuba ngaayanda kutobela. Nokuba kuti ooyu mweengwe wakubalila mazuba ulataaluka kuzwa kunyika kusikila kumusanza, ulazelauka mumbaalaa masi manjaanji kujwe lyacisi ca Russia ansumbu zya Alaska Aleuti.32\nKujwe kwini kwacisi ca Russia ncecooko canyika cili kujwe kwini kulaale kwiinda cooko cakumbo caku Alaska! Kuti muntu walanga buyo Mweengwe Wakubalila Mazuba inga wabona ooyo mweengwe mbuuzeleemba.\nCifwanikiso citondezya Mweengwe Wakubalila Mazuba Munyika, kuuzeleemba atalaa Lwaanje lwa Pacific.\nMazuba masyoonto aakainda, ooyo Mweengwe Wakubalila Mazuba Munyika wakacincigwa mu 2012. Eeco cakaletela kaambo kubana Kristu babamba Nsabata ku Samoa. Hena balo bakeelede kubamba nsabata yabuzuba bwaciloba mpya? Naa bakayaamina ku nsabata njibakazyibide kale, eeco nicakali kwaambilizya kuti, oobo buzuba bupya nobakali kukomba, lino nibwakali bwa Nsondo?\nMweengwe Wakubalila Mazuba Munyikangwakuyeeyela buyo alimwi mweengwe uuzeleemba. Ncintu camasesya kuyeeyela kuti Mwami Yahuwah inga walekela cintu cipati boobo mbuli Nsabata Yakwe kuti iyaamine mucintu cipindululwa mbuli kkalenda lyamazubaano, kwiinda mukuvwoota buyo kwabantu bonjaye.\nOoyu Mweengwe Wakubalila Mazuba ulaa mulimo lilikke buyo kuti yebo koyanda kubalila mazuba kubelesya kkalenda lina Gregory. Nokuba boobo, kuti yebo wabelesya mwezi uubonwa ameso kubalila myezi yako mpiitalikila, a Nsabata, cintu cakabambwa amuntu mbuli kkalenda likonzya kukwamaunwa akupya mumulilo inga tacicili cintu ciyandika. Imwezi wakalengelwa kutondezya ziindi zyakukomba (mo’edim). Mwezi uliluleme lyoonse kakwiina makani kufumbwa nkwakkala muntu uubelesya mwezi kubalila mazuba.\nKuli Buyo Nsabata Yomwe Iiluleme\nBupaizi bwalweeno, buli mbweenya mbuli lwiiyo lwazilengwa leza lwakweena. Nkuunina bantu akubayiisya zitaluleme kuti nkakasimpe. Mulwiiyo lwazilengwa leza lwakweena amubupaizi bwalweeno, mizeezo iyeeme mumanjezyeezya alimwi mulimo mupati ngwakutondezya kuti eeyo mizeezo ilimasimpe, akulesya bantu kuti balijanine aali kasimpe. Nokuba boobo, kuti manjezyeezya kaataluleme, kunyina mulwi wa “bumboni” uukonzya kululamika kulubila kuti kube kasimpe pe.\nMbweenya buyo acalo cilengwa cilamfu cakwiita Mujibelo kuti ni “Nsabata” tacikonzyi kululama kuba kasimpe. Nkaambo buyo kuti bamaJuuda bamazubaano bakomba Mujibelo kunyina eeco ncocitondezya pe pele kunzaa ceeco basicikolo baJuuda ncobakazumina kale kuti: balo lino tabakombi mumazuba aabalilwa kubelesya kkalenda lya Bbaibbele.\nTusimpe tulibonya mumayake aansiku, mu Mangwalo amuzilengwa leza zyamweenya wakujulu zyoonse zitondezya kasimpe kakuti: Nsabata ntaanzi yamu Bbaibbele lyoonse yakali kubalilwa kubelesya kkalenda lyamezi azuba antoomwe, akuyaamina kubweende bwa mwezi. Eeci caambilizya kuti Mujibelo tiili “Nsabata yokwa Yahuwah Eloah wako .” (Kulonga 20:10, KJV) Alimwi cilaambilizya akuti Nsondo tabuli buzuba mbwaakabuka Yahushua. Woonse mazuba obile aaya ngabupaizi bwakubeja, mbwakalibambila Saatani kutegwa atalike kukombwa mbuli leza akunyanga Yahuwah bulemu mbwayelede kupegwa.\nNokuba boobo, ootu tusimpe tatukonzyi kuzula muntu naba ni ooyo uutayandide kuzumina kuti aaka nkasimpe katakkazyiki moyo. Abraham Lincoln aciindi cimwi wakati: “Eelyo muntu uusweekede namvwa kasimpe, walo ulakonzya kuleka kulubila kwakwe nokuba kuleka kusyomeka.” Nkamu ya WLC yakukombelela yebo buno buzuba kuti ulazyike ansi kufumbw ancoyeeyela nokuba ncoyandisya kulipeekezya kuti ulicizyi. Kotaanguna kubikka kasimpe kumbele akutobela Mwanaambelele kufumbwa nkwakusolweda Walo.\nKusala nkukwako buno buzuba. Lino tusimpe mbutwalibonya kunembo lyako, ninzi yebo ncotisale? Mukujala makani, majwi ookwa Dr. Martin Luther King, Jr. amvwikaanga aleelela kumvwugwa: “Bukandu bubuzya mubuzyo wakuti: hena kuli ntenda? Zintu zyeelede kucitwa zilaingula kuti: hena ncintu camapolitikisi? Buyamba bulabuzya mubuzyo wakuti: hena ncintu cilaa mpuwo? Pele muzeezo uululeme ulabuzya mubuzyo wakuti: hene cilimasimpe? Kumutnu omwe omwe kulasika ciindi nayelede kwiimina ambaakani imwi ilaa ntenda, iitakwe mapolitikisi, iitakwe mpuwo; pele muntu weelede kusala nzila eeyo nkaambo ililuleme.”\n2 “Bamwi basicikolo baamba kuti zina lyakwe lyakali Frigg; bamwi bati wakali Freya; bamwi basicikolo baamba kuti Frigg a Freya bakali baleza bamakaintu baimpene. Kufumbwa naa wakali ni zina lyakwe, walo nguujatikizyigwa antoomwe a Venus, leza mukaintu waba Loma waluyando, bubotu, aluzyalo. ‘Friday’ ndibbala lizyila ku Cikuwa cansiku lyakuti ‘Frīgedæg.’” (https://www.livescience.com/45432-days-of-the-week.html)\n3 Eviatar Zerubavel, The Seven Day Circle, p. 23.\n4 Ibid.,pp. 23-24.\n5 Robert L. Odom, Sunday in Roman Paganism,“The Pagan Planetary Week,” http://4angelspublications.com/Books/SiRP/CHAPTER%201.pdf.\n6 eLaine Vornholt & Laura Lee Vornholt-Jones,Calendar Fraud, “Time’s Greatest Conspiracy Theory: The Continuous Weekly Cycle.”\n7 “The Julian Calendar,” Encyclopædia Britannica.\n8 Calendar Fraud, op cit., p. 31.\n9 Inscriptiones Latinæ Christianæ Veteres, Vol. 2, p. 118, #3033.\n10 Calendar Fraud, op cit.\n11 Maimonides, Kiddusch Ha-hodesch, Tr. Mahler, Wein, 1889.\n12 “Holidays,” Universal Jewish Encyclopedia, p. 410.\n13 The Universal Jewish Encyclopedia, Isaak Landman (ed.), Vol. X, “Week,” (1943 ed.), p. 482.\n14 The Universal Jewish Encyclopedia, “Calendar,” p. 631.\n15 “Calendar,” The Jewish Encyclopedia.\n16 “Makkalenda abaJuuda a Mazuba Aasetekene (kusanganya a Nsabata)”: Kkalenda lyaba Juuda; Kucinca Kkalenda, www.torah.org.\n17 Heinrich Graetz, History of the Jews, Vol. II, pp. 563-564.\n18 David Sidersky, Astronomical Origin of Jewish Chronology, Paris, 1913, p. 651.\n19 Grace Amadon, “Report of Committee on Historical Basis, Involvement, and Validity of the October 22, 1844, Position”, Part V, Sec. B, pp. 17-18; Box 7, Folder 1, Grace Amadon Collection, Center for Adventist Research, Andrews University, Berrien Springs, Michigan.\n21 Mukazi Maziba, 1883\n22 Mulumi, 1914\n23 Kutegwa uteelezye cakaambwa, kotyanka aawa.\n24 Mo’ed (#4150), The Key Word Study Bible, Bbaibbele lyaciindi ca Mwami Jakobo, “Zigwasyilizyo zya Cizuminano Cakale.”\n25 Nelson’s Illustrated Bible Dictionary, Thomas Nelson Publishers, 1986.\n26 Tuuli mulimo wacibalo eeci kuti tumaninizye kupandulula mbulyakali kubelesyegwa kkalenda lya Bbaibbele. Kuti koyanda makani manjaanji kutyanka aawa.\n27 Kutegwa ujane bupanduluzi bunjaanji bwaciiyo eeci, kobala cilembedwe mutwe ooyu Weekly Sabbath Days Are Determined By The Moon cakalembwa aba Arnold Bowen a Matthew Janzen.\n28 eLaine Vornholt & Laura Lee Vornholt-Jones, The Great Calendar Controversy, p. 87, kuli kusinizya mumalembe mataanzi.\n29 Odom, op cit., p. 157.\n30 Calendar Fraud, op cit. p. 44.\n31 Kutegwa uzyibe bupanduluzi bwini mwaka wa 31 C.E ncuuli mwaka ulikke weelede kuba buzuba bwakukankaminwa, kobala: “When Was Christ Really Crucified?”


Bafilipi 1 | Bbaibbele Lili a Intaneti | Bbaibbele lya Busanduluzi Bwanyika Mpya\n1 Ndime Paulo nendili antoomwe a Timoteyo, tobazike ba Kilisito Jesu, nendilembela basalali boonse ibakamantene a Kilisito Jesu ibali mu Filipi, kubikkilizya abalangizi alimwi abakutausi kuti: 2 Amube aluzyalo alimwi aluumuno kuzwa kuli Leza Taateesu aku Mwami wesu Jesu Kilisito. 3 Ndilamulumba lyoonse Leza wangu nondimwiibaluka 4 mukukombelezya koonse nkondikombela ndinywe nyoonse. Mukukombelezya akumwi ndilakomba cakukondwa, 5 akaambo kalubazu ndomwajisi mukugwasyilizya kumwaya makani mabotu kuzwa buzuba bwakusaanguna nomwakaatambula kusikila lino. 6 Nkaambo ndilisinizyide kujatikizya cintu eeci, ikuti ooyo wakatalika mulimo ooyu mubotu akati kanu ulazumanana kuubeleka kusikila mane akaumanizye mubuzuba bwa Jesu Kilisito. 7 Cili buyo kabotu kuti mebo ndiyeeye boobu kujatikizya ndinywe nyoonse, akaambo kakuti muli kalungu kangu kaamoyo, nywebo nomutola lubazu antoomwe andime muluzyalo lwa Leza, libe leelyo nondaangidwe nketani muntolongo alimwi anondikwabilila akusimpikizya makani mabotu mumulawo. 8 Nkaambo Leza ngokamboni wangu kujatikizya mbondimuyandisisya nyoonse aluyando lwamumoyo luli mbuli ndwajisi Kilisito Jesu. 9 Alimwi eeci ncondizumanana kupailila, kuti luyando lwanu luzumanane kuvwula lyoonse antoomwe aluzyibo lwini-lwini alimwi akumvwisya koonse; 10 kuti musinizye zyintu ziyandika kapati, kutegwa mutabi amulandu uuli woonse alimwi kamutatyompyi bamwi kusikila kubuzuba bwa Kilisito, 11 akuti muzule micelo iiluleme, nkokuti ikwiinda muli Jesu Kilisito, ikutegwa Leza apegwe bulemu akutembaulwa. 12 Lino bakwesu ndiyanda kuti nywebo muzyibe kuti zyintu zyakandicitikila mubwini zyapa kuti makani mabotu aunke kumbele, 13 cakuti nketani nzyondaangidwe akaambo ka Kilisito zyazyibwa koonse-koonse ku Balindizi ba Mwami muna Loma akubantu boonse. 14 Lino, ibunji bwabakwesu mu Mwami bayuma kapati akaambo kanketani nzyondaangidwe, alimwi baindila kuba basicamba ikwaamba jwi lya Leza cakutayoowa. 15 Masimpe, bamwi bakambauka Kilisito kwiinda mukuba amunyono akuzundana, pele bamwi bacita boobo amizeezo mibotu. 16 Aabo bacita boobo amizeezo mibotu baambilizya Kilisito akaambo kaluyando, nkaambo balizyi kuti ndakasalilwa kukwabilila makani mabotu; 17 pele aabo bamwi bacita boobo akaambo kakuyanda mazwanga, ikutali amizeezo mibotu, nkaambo bayanda kundiletela mapenzi nondaangidwe nketani. 18 Aboobo ino ncinzi cacitika? Cilikke cacitika ncakuti munzila zyoonse, kufwumbwa naa muukulicengeezya buyo naa muukasimpe, Kilisito ulaambilizyigwa alimwi eeci cindipa kukondwa. Alimwi buya ndilazumanana kukondwa, 19 nkaambo ndilizyi kuti eeci ciyoondipa kufwutulwa kwiinda mukukombelezya kwanu alimwi akwiinda mukugwasyigwa amuuya wa Jesu Kilisito. 20 Eeci cileendelana akulangila cakuyandisisya kwangu abulangizi bwakuti tandikausyigwi nsoni munzila iili yoonse, pele kuti mukwaamba cakutayoowa abuniini mbubonya mbocabede lyoonse, lino Kilisito ulalemekwa kwiinda mumubili wangu, mube mubuumi naa mulufwu. 21 Nkaambo kulindime ikuti kandipona, ndinooponena Kilisito, alimwi ikuti ndafwa, nimpindu. 22 Lino ikuti naa ndazumanana kupona mumubili ooyu, inga ndajana mucelo uumbi mumulimo wangu—nokuba boobo icintu nconditiisale tandikoocaamba pe. 23 Ndabula cakucita azyintu eezyi zyobilo; nkaambo ndilombozya kwaangununwa alimwi akuba a Kilisito, eeco mubwini cili ncecintu ciinda kubota. 24 Nokuba boobo, cilayandika kapati kuti ndizumanane mumubili ooyu akaambo kandinywe. 25 Aboobo, mbwaanga ndilacisyoma eeci, ndilizyi kuti ndilazumanana mumubili alimwi ndiyookkala andinywe nyoonse kutegwa muyaambele akukondwa akaambo kalusyomo lwanu, 26 ikutegwa lutangalo lwanu luvwulisye muli Kilisito Jesu akaambo kandime eelyo nendiyooba andinywe alimwi. 27 Bukkale bwanu kabweendelana amakani mabotu aajatikizya Kilisito, ikutegwa kufwumbwa naa ndikaboole kumubona neliba leelyo nonditali andinywe, kandimvwa mpuwo yanu akuti muliimvwi nji mumuuya omwe, mubelekela antoomwe mbuli muntu omwe ikulwanina lusyomo lwamakani mabotu, 28 akuti kunyina abuniini nomukongwa abasinkondonyoko. Cintu eeci ncimunya ncisinizyo cakuti balo bayoonyonyooka, pele nywebo muyoofwutuka; alimwi cizyibyo eeci cizwa kuli Leza. 29 Nkaambo nywebo mwapegwa coolwe akaambo ka Kilisito, ikutali buyo kuti mumusyome pe, pele alimwi akuti mupenge akaambo kanguwe. 30 Nkaambo nywebo mulwana nkondo njimunya njomwakabona kandilwana, lino njomumvwide kuti ndicilwana.


1 Bakorinto 3 | Bbaibbele lili a Intaneti | Bbaibbele lya Busanduluzi Bwanyika Mpya\nBana Korinto bacisololelwa azisusi zyanyama (1-4)\nLeza nguukomezya (5-9)\nBasimilimonyina a Leza (9)\nAmuyake azintu zitakonzyi kupya amulilo (10-15)\nNywebo muli tempele lya Leza (16, 17)\nBusongo bwanyika mbufwubafwuba kuli Leza (18-23)\n3 Aboobo bakwesu, tiindakacikonzya kukanana andinywe mbubonya mbobaambilwa aabo basololelwa amuuya wa Leza,+ pele mbuli baabo basololelwa azisusi zyanyama, mbuli bavwanda+ muli Kristo. 2 Ndakamupa mukupa, ikutali cakulya ciyumu, nkaambo tiimwakaningasima. Alimwi noliba lino, tamunasima pe,+ 3 nkaambo mucisololelwa azisusi zyanyama.+ Mbwaanga kucili munyono alimwi akutamvwana akati kanu, sena tamusololelwi azisusi zyanyama+ alimwi akweenda mbuli mbobeenda bantu munyika? 4 Nkaambo ikuti umwi kaamba kuti, “Mebo ndili wa Paulo,” pele umbi kati, “Mebo ndili wa Apolo,”+ sena tamuciti mbuli bantu buyo? 5 Aboobo ino Apolo nguni? Inzya, ino Paulo nguni? Mbabelesi+ buyo ibakamugwasya kuba basyomi, mbubonya Mwami mbwaakapa umwi aumwi mulimo. 6 Mebo ndakasyanga,+ Apolo wakatilila,+ pele Leza nguwakali kukomezya, 7 aboobo ooyo uusyanga naba yooyo uutilila kunyina mbwabede pe, pele Leza uukomezya.+ 8 Lino ooyo uusyanga ayooyo uutilila mbamwi,* pele muntu aumwi uyoopegwa bulumbu bwakwe kweelana amulimo wakwe.+ 9 Nkaambo tuli basimilimonyina a Leza. Nywebo nobantu muli muunda wa Leza uulimwa, iŋanda ya Leza.+ 10 Kweelana aluzyalo lwa Leza ndundakapegwa, ndakabamba ntalisyo+ mbuli muyaki mupati imusongo,* pele umwi muntu ulayaka alinjiyo. Pele umwi aumwi abikkile maano mbwayaka alinjiyo. 11 Nkaambo kunyina muntu uukonzya kubamba ntalisyo iimbi iili yoonse kunze lyayeeyo iibambidwe kale, nkokuti Jesu Kristo.+ 12 Lino ikuti umwi nayaka antalisyo eeyo wabelesya ngolida naa nsiliva naa mabwe mayandisi eelyo umwi wabelesya zisamu naa bwizu naa makuba, 13 imulimo waumwi aumwi uyoolibonya bwini mboubede, nkaambo buzuba bwamasunko buyakuutondezya antangalala, nkaambo uyooyubununwa amulilo,+ alimwi mulilo wini uyootondezya mbuubede mulimo waumwi aumwi. 14 Ikuti mulimo wakuyaka ngwaacita umwi antalisyo eeyo wasyaala, muntu ooyo uyootambula bulumbu; 15 ikuti mulimo waumwi wapya, muntu ooyo uyoosweekelwa, pele walo kumugama uyoofwutulwa; pele, ikuti naa wafwutulwa, uyooba mbuli muntu wakwempwa mumulilo. 16 Sena tamuzyi kuti nywebo muli tempele lya Leza,+ akuti muuya wa Leza ukkala mulindinywe?+ 17 Ikuti muntu wanyonyoona tempele lya Leza, Leza uyoomunyonyoona muntu ooyo; nkaambo tempele lya Leza lilasalala, alimwi nywebo ndendinywe tempele eelyo.+ 18 Kutabi muntu uulyeena pe: Ikuti umwi akati kanu kayeeya kuti musongo mubweende bwazintu obuno,* aabe mufwubafwuba, ikutegwa abe musongo. 19 Nkaambo busongo bwanyika eeyi mbufwubafwuba kuli Leza, nkaambo kulilembedwe kuti: “Ulabajata basongo mubucenjezu bwabo beni.”+ 20 Alimwi kulilembedwe kuti: “Jehova* ulizyi kuti mizeezo yabantu basongo njabuyo.”+ 21 Aboobo kutabi muntu uulidundila bantu; nkaambo zintu zyoonse nzizyanu, 22 abe Paulo naa Apolo naa Kefasi*+ naa nyika naa buumi naa lufwu noziba zintu ziliko lino naa iziciboola, zintu zyoonse nzizyanu; 23 pele nywebo muli ba Kristo;+ awalo Kristo nguwa Leza.\n^ Naa “bajisi makanze omwe.”\n^ Naa “sikweendelezya milimo musongo.”


2 Timoteyo 2 | Bbaibbele lili a Intaneti | Bbaibbele lya Busanduluzi Bwanyika Mpya\nKopa mulumbe kubaalumi beelela (1-7)\nKuliyumya mumapenzi akaambo kamakani mabotu (8-13)\nKupandulula ijwi lya Leza bweelede (14-19)\nKozitija zisuzi zyabukubusi (20-22)\nMbomweelede kubacita basikukazya (23-26)\n2 Aboobo, yebo mwanaangu,+ kozumanana kujana nguzu muluzyalo lwa Leza luli muli Kristo Jesu; 2 alimwi izintu nzyookamvwa kulindime izyakasinizyigwa abakamboni banji,+ zintu eezyi kozibikka mumaanza aabantu basyomeka, kutegwa abalo beelele ncobeni ikuyiisya bamwi. 3 Mboli sikalumamba mubotu+ wa Kristo Jesu, kolibambila kupenga mumapenzi.+ 4 Muntu uubeleka mulimo wabusikalumamba tatoli lubazu* mumakwebo* aabuumi obuno, kutegwa akkomanisye yooyo wakamunjizya busikalumamba. 5 Alimwi nomuba muzisobano, imuntu woonse uuzundana mulinzizyo tasamikwi musini ccita buyo kuti waitobela milawo yamuzundano.+ 6 Imulimi uubeleka canguzu nguweelede ikusaanguna kulya micelo. 7 Kozibikkila maano lyoonse nzyondaamba; Mwami uyookugwasya kumvwisya* zintu zyoonse. 8 Koyeeya kuti Jesu Kristo wakabusyigwa kuzwa kubafwu+ alimwi wakali walunyungu lwa Davida,+ ikweelana amakani mabotu ngondikambauka,+ 9 aayo ngondipengela alimwi akubikkwa muntolongo mbuli cigwebenga.+ Nokuba boobo, ijwi lya Leza talyaangidwe pe.+ 10 Akaambo kaceeci ndilazumanana kuliyumya muzintu zyoonse akaambo kabaabo basalidwe,+ kutegwa abalo bakajane lufwutuko kwiinda muli Kristo Jesu akupegwa bulemu butamani. 11 Alasyomeka majwi aakuti: Ncobeni ikuti naa twakafwa anguwe, tuyoopona anguwe mbubonya;+ 12 ikuti naa twazumanana kuliyumya, andiswe tuyoolela anguwe katuli bami;+ ikuti naa twamukaka, awalo uyootukaka;+ 13 ikuti tiitwasyomeka, walo ulazumanana kusyomeka, nkaambo takonzyi kulikaka mwini pe. 14 Kozumanana kubayeekezya zintu eezyi, kobalailila* kumbele lya Leza kuti kabatalwanini majwi, calo citagwasyi naaba aniini nkaambo cinyonyoona baabo baswiilila. 15 Kosungwaala kulitondezya kuti uli muntu uutambulika kuli Leza, mubelesi uutakwe cintu cimuusya nsoni, uuyiisya akupandulula ijwi lyakasimpe bweelede.+ 16 Pele koikaka mibandi yabuyo eeyo iisofwaazya zisalala,+ nkaambo isololela kumicito yoonse yakutayoowa Leza,* 17 alimwi majwi aabo ayoomwaika mbuli donda liyandilila ilibozya mubili. Humenayo alimwi a Fileto bali akati kabaabo.+ 18 Baalumi aaba balileyede kukasimpe, baamba kuti bubuke bwabafwu bwakacitika kale,+ alimwi bayaabunyonyoona lusyomo lwabamwi. 19 Nokuba boobo, intalisyo njumu ya Leza iciimvwi kaijisi ciganto cilembedwe kuti, “Jehova* ulibazyi aabo bazulilwa kulinguwe,”+ akuti, “Ooyo wiita zina lya Jehova*+ akukake kutalulama.” 20 Lino muŋanda mpati kuli zibelesyo, ikutali buyo zyangolida ansiliva pe, pele azyacisamu abulongo, alimwi zimwi zibelesyegwa mulimo uulemekwa pele zimwi zibelesyegwa mulimo uutakwe bulemu. 21 Aboobo ikuti muntu walitantamuna kuzibelesyo zyamulimo uutakwe bulemu, unooli cibelesyo camulimo uulemekwa, cisalazyidwe, ciyandika kuli mukamwini, cibambilidwe kubeleka mulimo mubotu uuli woonse. 22 Aboobo kozitija zisusi zyabukubusi, pele kosungwaala kutobela bululami, lusyomo, luyando, aluumuno antoomwe abaabo ibaita Mwami amoyo uusalala. 23 Kunze lyaboobo, koikaka mibandi yakukazyanya eeyo yabufwubafwuba alimwi iitondezya kubula luzyibo,+ nkaambo ulizyi kuti ibusya nkondo. 24 Nkaambo muzike wa Mwami teelede kulwana pe, pele weelede kuba amoyo mutete* kubantu boonse,+ uukonzya kuyiisya kabotu, uulijata nacitilwa zintu zibyaabi,+ 25 uubombede moyo nalailila baabo bakazya.+ Ambweni Leza inga wabapa kweempwa* ikutola kuluzyibo lwini-lwini lwakasimpe,+ 26 eelyo inga baliyeeya akuzwa mukakole ka Diabolosi, nobazyiba kuti wakabajata kabalanga ikutegwa bacite kuyanda kwakwe.+\n^ Mu Chigiriki, “talinjizyi.”\n^ Naa ambweni, “muzintu zicitwa buzuba abuzuba.”\n^ Naa “uyookupa maano.”\n^ Mu Chigiriki, “kobapa bumboni cakulomya.”\n^ Naa ambweni, “nkaambo bantu baambaula majwi aaya banooyaabwiindila kutayoowa Leza.”\n^ Naa “kuba mupampu.”